
[ 1 ] Prolog


Efterhånden var Plax’ tålmodighed sat på en alvorlig prøve, for han måtte gang på gang lægge øre til Phlux’ beklagelser over det ene og det andet. Undervejs med rumfærgen Endeavour med destination Phloxitrax, var der ikke andet at gøre, end at vente på endelig at være fremme ved deres hjemplanet. De kunne simpelt hen ikke gøre andet, end at følge den fastsatte kurs. Trods alt søgte Plax at opmuntre sin ven, med et: “Fat nu mod Phlux. Vi kommer jo nærmere målet for hver cyklus, vi gennemløber”. Med cyklus mente Plax de foreteelser, de minutiøst foretog og gentog. Havde de brugt en målestok fra Jorden, eller Noblutrax, som den forbudte planet jo blev kaldt på deres eget sprog, så havde de nok kaldt cyklen for en dag eller et bestemt antal timer.


De gentagne opgaver bestod bl.a. i at tjekke krystallernes energiniveau, tilse at Thomas’ kryotilstand var stabil, holde øje med eventuelle meteorer og rumskrot, samt ikke mindst at sørge for opladning af egen energi. Sidstnævnte opgave var nok det, som Phlux var mest utilfreds med, idet de for længst var løbet tør for de fornødenheder, de havde medbragt fra de supermarkeder, de i sin tid havde plyndret i Los Angeles ved rejsens start. At rumfærgen heller ikke var konstrueret til den hastighed, som Phlux ønskede at rejse med, var yderligere et alvorligt kritikpunkt. Normalt ville de kunne tilbagelægge strækningen på lidt mere end fire år, såfremt de bevægede sig med lysets hastighed, men med jordlingenes gammeldags konstruktion af et fartøj, måtte de indstille sig på, at turen nok nærmere ville tage seks år.


“Gamle møgspand”, lød det gentagne gange fra Phlux. “Den hastighed vi kan opnå, kan jo næsten sammenlignes med den smadrekasse af en Lada, som vi i sin tid måtte slås med ved Rostov”. Overdrivelse fremmer jo forståelsen, tænkte Plax, idet han rystede lidt opgivende på hovedet over Phlux’ sure gentagelser. Til deres cyklus hørte i øvrigt også at kalde myndighederne på Phloxitrax via kommunikation med forskellige former for elektromagnetiske bølger eller via lysglimt, som næsten ville kunne sammenlignes med den gamle kommunikationsform morse på Jorden. Lige for tiden var der imidlertid endnu et problem her, som irriterede Phlux. De var nu nær det stjernesystem, som gav energi til Phloxitrax, men kombinationen af solvinde betød, at de signaler de udsendte blev afbøjet eller helt standset, så en rum tid måtte de vente med at få kontakt.


Efter et forløb af endnu 300 cykler, nærmede den røde dværg Proxima Centauri sig hastigt. Dens mærkværdige lys gav en sælsom oplevelse af en konstant solnedgang af den type, som de to venner gentagne gange havde oplevet på Jorden i forbindelse med jagten på de forsvundne krystaller i de forskellige lande, de havde stiftet bekendtskab med. “Nå, Phlux, nu er vi da endelig ved at være hjemme”. Phlux svarede ikke, men nøjedes med blot at nikke. Synet af den røde stjerne var en glædelig begivenhed, og han kunne næsten ikke vente, til de endelig skulle kunne få øje på én af deres hjemplaneter. I første omgang var det planen at lande på den planet, som de vidste, at jordlingene for nylig havde opdaget og kaldte Proxima Centauri b.


Hvis Jordens beboere en dag fik fat i den teknologi og de blå krystaller, der anvendtes som rumfartøjernes drivmiddel, ja så var det nok blot et spørgsmål om tid, før hele solsystemet blev overrendt, hvilket ikke blot ville gælde de to planeter omkring den røde dværgstjerne, men også Phloxitrax – deres egentlige hjemplanet kredsende omkring den mindste af de to andre stjerner i trippelsystemet af sole. Den stjerne Noblutrax’ astronomer havde navngivet Alpha Centauri B, hvilket så i deres logik betød, at Phloxitrax blev navngivet Alpha Centauri Bb. Faren for at blive opdaget var netop én af årsagerne til, at Noblutrax længe havde været forbudt område. Nu medbragte de så en beboer fra dette uheldsvangre sted. Det skulle blive interessant, hvordan familien, og ikke mindst myndighederne, ville reagere, når sagens kerne gik op for dem. Indimellem overvejede Plax, om han simpelt hen skulle fabrikere en løgnehistorie og fortælle, at Thomas kom fra en helt anden planet, de havde opdaget på deres tilfældige vej, men på den anden side, så var det nok bedst i længden, at holde sig til sandheden.


Plax var gennem sine talrige studier bekendt med den viden, som Forbundsrådets videnskabelige afdeling, også kaldet Det Videnskabelige Råd, havde om Noblutrax og dens befolkning, men så sandelig også om den viden man vidste, at samme befolkning havde om det solsystem, de kaldte Alpha Centauri. For Forbundsrådet var det rystende, hvor nøjagtigt et kendskab de farlige jordlinge havde. Således vidste disse folk, at stjernerne udgjorde et trippelsystem, hvor den yderste lille røde dværg kredsede om to andre stjerner, der næsten var lig deres egen sol. De benævnte den røde dværg Proxima Centauri, mens dobbeltstjernen kaldtes Alpha Centauri AB. I en afstand af mindst 7 millioner km fra Proxima Centauri kredser så planeten Proxima Centauri b og dens søsterplanet, som jordlingene vist endnu ikke havde opdaget. Så vidt Plax kunne tolke de jordiske oplysninger, så formodedes det ikke, at der kunne være liv på planeter så nær en stjerne.


Vage forlydender meldte endvidere, at selve Phloxitrax kunne være blevet opdaget med nye rumteleskoper sendt op fra Noblutrax. Tilsyneladende mente man, at Phloxitrax var omtrent tre gange så stor som Noblutrax og lå i et bælte, der hypotetisk tillod, at liv ville kunne trives under en eller anden form. Guldlokzonen kaldte de det. Et spøjst navn, som Plax ikke lige kunne gennemskue oprindelsen af. Det måtte han forske nærmere i en dag, lovede han sig selv.


Selvom astronomerne fra Noblutrax havde ret i, at Phloxitrax netop lå i et sådant bælte, kunne de naturligvis ikke kende planetens navn endsige vide, at der fandtes intelligente entiteter. Om planeten formodedes det dog, at kombinationen af stærke solvinde og elektromagnetisk stråling i trippelsystemet ville betyde, at det ikke var sandsynligt, at der fandtes liv, selvom vand kunne forefindes i flydende form. Videnskabsfolkene på Noblutrax ville blive temmelig overraskede, tænkte Plax, om de nogensinde fandt ud af, at det netop var den elektromagnetiske stråling, der over et langt tidsspand, havde forandret Phloxitraxernes cellestruktur til energimæssig optimering, men også til energimæssig afhængighed.


En hylende tone bragte Plax ud af sine overvejelser om planeten Noblutrax og dens beboeres astronomiske kendskab. Det var en alarm, som nu hørtes i en stigende og faldende tone i kabinen. Phlux havde installeret den på et tidspunkt, så de i god tid kunne blive advaret om, at de nu var ankommet til deres hjemlige solsystem. Det var tid til at overtage styringen af rumfærgen manuelt, og tid til at vække Thomas af kryosøvnen.


I Thomas’ kryotilstand var det ikke muligt for Plax at skanne hans tanker eller undersøge, om der overhovedet var en sådan aktivitet. Væsken, der var trængt ind i hans celler overalt, gav ham et grønligt skær, som nærmest var selvlysende. Fredfyldt så han ud, som han lå der på ryggen i den interimistiske køje, Phlux oprindelig havde rigget til. Plax glædede sig til at kalde Thomas tilbage til dåd. Hans selskab ville bryde den monotone cyklus og forhåbentlig også Phlux’ negative indstilling til sin omverden. Om alt gik vel, ville der også være rigeligt med tid til at diskutere Thomas’ nye tilværelse, og stod det til Plax, så ville der også blive rig lejlighed til, at sætte ham ind i alle de filmoplevelser, han havde fordrevet tiden med under den lange rejse tilbage. Fra sin taske fremdrog Plax antikryovæsken. Det røde fluidum blev nu fordelt via energistrømme på samme vis, som Plax år forinden havde anvendt, dengang Thomas’ livsfunktioner skulle lægges i dybfryseren. Igen uden at røre Thomas’ legeme direkte, flød antikryovæsken stille ind i alle celler fra top til tå, og genoplivede deres normale funktion. Der gik imidlertid en rum tid, inden Thomas kom til bevidsthed og kunne åbne øjnene. Han blev mødt af Plax’ skæve smil, og genkendte ham svagt i skikkelse af hans Hathaway-permaskikkelse, som han åbenbart stadig havde iført sig. Jeg forsøgte at sige noget, men der kom ikke rigtig noget forståeligt ud af mine anstrengelser. Lidt efter lidt følte jeg, at tankerne og hukommelsen begyndte at manifestere sig. Der var så mange spørgsmål at stille og svar, der ventede på at blive åbenbaret. En mærkelig fornemmelse varmede gennem mig, idet antikryovæsken trængte dybere og dybere ned. Samtidig gjorde Plax tegn til mig, om at tage det roligt og at afvente begivenhedernes gang. Man vågnede jo ikke bare sådan lige efter flere års komatilstand. Det var sjovt nok også noget lignende, jeg senere skulle komme i tanke om, idet noget af det første, jeg associerede med min udsatte tilstand, var et reklameslogan, jeg til bevidstløshed havde hørt og set i fjernsynsudsendelser i dansk TV: ”En Klovborgost tager den tid, en Klovborgost skal tage”.


Disse første tanker gik over i en mærkelig fornemmelse, idet jeg kortvarigt fra oven kunne betragte mit paralyserede legeme liggende på ryggen, som om et indre astrallegeme havde forladt kroppen, og nu hang der under fartøjets loft i form af et spejlbillede. Langsomt forduftede dette mærkelige syn, og sanserne normaliseredes, idet jeg nu også kunne høre, hvad Plax søgte at sige til mig. Min hjerne syntes nu endelig igen at indrette sig på en mere bevidst jegtilstand. “Thomas, kan du prøve at vende dig om på maven?”, lød det i mine ører. Stadig omtåget fik jeg nu med besvær vendt mig om i den ønskede stilling, og mærkede kort efter en kildrende og klistret fornemmelse mod min hud. “Det var så den sidste omgang antikryovæske du fik, Thomas”, hørte jeg Plax sige. “Bliv bare liggende sådan et stykke tid endnu, til du er helt klar”.


Endnu havde jeg ikke rigtig nogen tidsfornemmelse, men et stykke tid senere vendte Plax tilbage med en besked til mig om, at jeg nu godt kunne forsøge at rejse mig op og tage mit tøj på igen. Jeg kunne ikke lige erindre, at jeg havde ligget uden en trævl på kroppen og rødmede vidst af blufærdighed. Plax grinede bare, idet han udtalte, at han da havde set det, der var kønnere. Forsigtigt fik jeg anbragt ét ben ad gangen på gulvet, for til sidst møjsommeligt at trække mig op på fødderne. “Ha, ha”, lød det. “Du ligner lidt Bambi på isen, sådan som du står og svajer. Vi må vidst hellere lave et lille træningsprogram til dig, så du kan få gang i dine muskler igen. Der er forresten lige en ting til, vi bør ordne, inden du kan klæde dig på”. Jeg kiggede spørgende på ham. Endnu en krukke med én eller anden form for salve eller creme blev fremdraget. “Thomas, for en sikkerheds skyld giver jeg dig også lige et lag på af denne substans. Prøv at stille dig ret op og hold armene ud til siden”. Jeg søgte at efterkomme hans anmodning, så godt det lod sig gøre. Igen følte jeg en kildrende fornemmelse af, at noget blev smurt ud over huden. “Det jeg giver dig her, er en creme, der skal sørge for, at du kan ånde frit på vores hjemplanet. Den vil sørge for, at din respiration bliver tilpasset til atmosfæren, der ikke har helt så høj procentdel af ilt som på Jorden. Der vil dog gå noget tid, inden du vender dig helt til de nye forhold, så i starten bliver du nok lidt stakåndet”. “Det skal nok gå”, fik jeg fremstammet.


Plax fortsatte imidlertid med at tilføje endnu en anmodning. “Thomas, du må også hellere lade Phlux se på oversætteren i dit halssmykke. Ved at kombinere krystaldelen med en forstærker, vil han kunne sikre dig mod dværgstjernens elektromagnetiske stråling, idet denne kombination vil virke som et skjold”. Jeg nikkede og pegede hen mod bunken med mit sirligt sammenlagte tøj. Øverst på den lå oversætteren og lyste med et svagt blåt skær. Den virkede heldigvis også, selvom man ikke havde den spændt om halsen, kunne jeg konstatere. Plax tog fat i tøjbunken og stak oversætteren til sig, inden han overlod tøjet til mig. “Alt i orden nu”, sagde han med det skæve smil. “Klæd du dig bare på nu, så skal jeg nok sørge for, at Phlux får ordnet skjoldfunktionen”. Jeg fik fremstammet et “tak” efterfulgt af et “tørstig”. Det var jo nok ikke så mærkeligt, efter at have ligget i flere år uden en dråbe. “Øh, jeg er bange for, at vi er udgået for både drikke- og madvarer, men jeg kan da lige prøve at se efter en ekstra gang. Heldigvis er der ikke så længe til, inden vi kan indlede en landingsprocedure”.


Mens jeg fik taget mit tøj på igen, funderede jeg over, hvordan det kunne være, at jeg kunne stå og gå helt almindeligt rundt på rumfærgen. Burde jeg ikke i stedet for svæve i vægtløshed? Der var endnu et spørgsmål ud af mange at stille mine venner. Da jeg stak hovedet ud i cockpittet, blev jeg mødt med et brummende hej fra Phlux og bemærkningen: “Nåh, så er du blevet vækket af din Tornerosesøvn!”. Oversætteren hang på en knap på instrumentbrættet, kunne jeg se. “Vi er snart fremme ved vores mål, og prøv en gang at kigge ud på det storslåede syn”. Jeg fulgte hans anmodning, og kunne nu se, at vi nærmest var badet i et rødligt skær, som en solnedgang. “Ja”, fortsatte Phlux. “Velkommen til Phlota-Dolbas-systemet med den lille, røde sol Agatex. Og længere bortekanduanedetoandresole,somhørertilsammesolsystem”.Phluxpegede i retning af to lysende, mindre kugler på himlen, hvis størrelse og afstand, jeg ikke rigtig kunne beregne. “Ja”, fortsatte han. “De to sole der er meget lig den sol, du kender fra jeres eget solsystem. Vi har bare to af dem, og de er med til at give både lys og varme til vores planet. Du kan jo nok regne ud, at den røde stjerne vi passerer nu, ikke alene kan give tilstrækkelig varme og lys”. Jeg nikkede bare i sikker forvisning om, at jeg nok skulle komme til at høre meget mere til Phlux’ og Plax’ hjemlige forhold. Inden jeg glemte mit altovervejende spørgsmål, fik jeg taget mig sammen til at spørge ind til problemet med vægtløsheden. “Ser du, Thomas, det er en lille genialitet, som vores videnskabsmænd i sin tid fandt ud af i forbindelse med krystallernes energi”, kunne Plax indlede svaret, inden Phlux tog over.


“Ja, Thomas. Det hænger sådan sammen, at krystallerne, ud over naturligvis at give kraft til fremdrift af fartøjet, jo også sender energi den modsatte vej og altså ind i rumfærgen. Efter du blev lagt i kryotilstand, riggede jeg nogle forstærkere op, som udnytter denne energi til at skabe et kunstigt, nedadrettet tyngdefelt, som dermed kan simulere en tyngdekraft næsten lig den, både du og vi er vant til. Den indadvendte energi fra krystallerne bliver i øvrigt også anvendt samtidig til at skabe et generelt kraftfelt omkring hele fartøjet, så det får en virkning af et beskyttende skjold”. “Det lyder da vældig smart”, var det eneste, jeg kunne finde på at sige. “Ja, såmænd”, fortsatte Phlux. “Det ærgrer mig da bare, at det ikke var noget, jeg har fundet på, men derimod noget, som nogle af vores forfædre opdagede for længe siden”.


“Phlux, har du for resten fået etableret kontakt til myndighederne, mens jeg fik vækket Thomas?” “Nej, der er et eller andet, der siger mig, at det ikke er en god idé, at vi tilkendegiver os over for dem. Kald det bare intuition”. “Men er det ikke lidt farligt bare at lande uden forudgående kontakt?”, insisterede Plax. “Joh, såmænd nok, men jeg vil forsøge at lande i et område, der ikke er overvåget. Måske vi så er heldige ikke at blive opdaget”. Et flammende skær reflekteredes snart efter fra rumfærgens bund, hvilket var et tegn på, at vi nu var begyndt nedstigningen gennem planetens atmosfære og udsatte de keramiske kakler for en intens hede. Jeg krydsede fingre for, at de havde overlevet rejsen. Der gik vel omkring ti minutter, inden Phlux succesfuldt havde fået bragt rumfærgen ned, så den nu svævede et par hundrede kilometer over planetens overflade. Jeg kunne vel ånde lettet op nu, hvor vi kunne konstatere, at det var gået godt.


En lampe begyndte at blinke på instrumentbrættet og udløste tilsyneladende en alarm. “Et øjeblik”, sagde Phlux. Han måtte lige afbryde samtalen, så han kunne koncentrere sig om at løse problemet. Kort efter lød der et højlydt “for fanden da osse. Det er landingsstellet, der er noget i vejen med. Det skulle nu automatisk være blevet aktiveret, men sidder tilsyneladende fast. Hvis ikke det lykkes, at få det klar, så må vi ty til en nødlanding. Plax, ræk mig lige min taske”. Da Phlux fik udleveret sin taske, fandt han hurtigt noget værktøj, med hvilket han håbede at klare problemet. En plade i gulvet blev skruet løs, så han kunne komme ned til det område i rumfærgen, der rummede den hydraulik, som styrede landingsstellet. En rum tid baksede han forgæves med at løsne mekanismen, der var gået i hårdknude. Det endte med, at han næsten desperat råbte til Plax, at han skulle række ham den store hammer, som de i sin tid havde fået af Vodka Vlad. Den der fik den gamle Ladamotor i omdrejninger. “Jeg tror skidtet er frosset helt fast i løbet af den lange rejse. Pas på, nu prøver vi lige russermetoden”. Med de ord hamrede han med et gevaldigt ”klonk” det tunge redskab ned mod en metalskinne, der forbandt hjulophænget. Næsten mirakuløst hørtes en metallisk, skærende lyd, som når man åbner en rusten låge. “Hurra”, råbte Plax. “Det lykkedes”. Phlux rejste sig op igen og skruede lemmen på plads. “Nu må jeg nok hellere få landet denne gamle rustbunke”, kom det fornøjet fra ham, idet han satte sig tilbage i stolen og indledte en manuel landing. “I må hellere sætte jer til rette og spænde selerne”.


“Det skulle jo næsten fejres”, sagde Plax, idet han fik sig anbragt i det andet pilotsæde, mens han med sin venstre hånd forsøgte at fjerne Phlux’ taske, så den ikke stod i vejen. Herved fik han øje på en flaske rødvin, der trillede ud af tasken. “Hvad er nu det Phlux?. Jeg troede ikke vi havde mere at drikke!” “Øh, den må jeg da have glemt, at jeg stadig havde”, lød hans svar ikke særlig overbevisende. Det lå nu ikke til Phlux at have dårlig samvittighed, tænkte jeg. Resolut rakte Plax mig flasken og opfordrede mig til at tage et par gode slurke af indholdet. Det var heldigvis en flaske med skruelåg, så den var nem at åbne. Nu var rødvin jo ikke det første man lige tænkte på at drikke, for at slukke sin tørst, men trangen til væske fik mig til at drikke i flere store mundfulde. Det gjorde godt at mærke vinen i mundhulen og i min tørre hals. Med et “tak” rakte jeg flasken tilbage til Plax, og snart efter havde de to delt resten af dens indhold. Så vidt jeg kunne se fra cockpittets vinduer i højre side, landede vi i et ret øde område. Nu kunne jeg selvfølgelig ikke vide, om der overhovedet var jordlignende forhold på planeten, men en ørkenagtig, rødlig farvet sandslette, var det første indtryk, jeg fik, hvilket fik mig til at tænke på Mars.


Kort før landingsstellet fik kontakt, pegede Plax ud mod venstre, for at gøre mig opmærksom på et eller andet. Tilsyneladende var der noget der glitrede rødbrunt i dværgsolens skær. Så fik jeg øje på en form for konstruktion, der forløb milevidt i tre parallelle bånd, for til sidst, forekom det, at forsvinde ned i jorden. Igen tænkte jeg på Mars, idet det lignede et udsnit af noget, som Percival Lowell beskrev i 1877 om planeten. “Hvad er det?”, spurgte jeg. “Las, det du kalder vand, fra floder, der overføres via disse kanaler til kraftværker og produktion”, var svaret fra Plax. “Men bare rolig, vi kunne aldrig finde på at bade i det eller drikke det. Det indeholder nogle salte og mikroorganismer, som først skal fjernes, inden det kan anvendes til fødevarer. Det er derfor, det ledes ned under jorden, hvor de forskellige anlæg er indrettet. Det skal du nok få at se en dag, hvis det har din interesse”. Fartøjet landede nu ganske blidt i forhold til de landinger med fly, jeg hidtil havde oplevet Phlux foretage. Energistrømmen til krystallerne blev afbrudt, hvorved motorerne stoppede. Det var sikkert endnu en sindrig dims, som Phlux havde installeret på rumfærgen, der var i stand til at skærme for krystallernes udnyttelse af de elektromagnetiske bølger, som jo også lyset var en del af, tænkte jeg.


Jeg forberedte mig nu på, at være det første menneske, der betrådte overfladen på denne fremmede planet, og jeg kunne ikke lade være med at lade tankerne lege medArmstrongs berømte ord fra månelandingen i 1969: “That’s one small step for man, one giant leap for mankind”. En velkendt historie, jeg havde set på film, og som mine forældre tit havde fortalt, at de i sin tid havde oplevet på en ferietur til Stuttgart, hvor de boede på en campingplads. Her havde nogle af turisterne sat et fjernsyn op, så alle kunne komme og se begivenheden.


Sikkerhedsbæltet fik jeg løsnet, da Phlux åbnede for lugen, så vi kunne komme ud. Jeg fandt min taske inde i kabinen og skulle til at følge efter Plax, som var den første, der forlod rumfærgen. “Hov, vent lidt”, nåede Phlux at råbe til mig. Jeg kiggede forundret på ham, idet jeg hørte det som: “Oh, ba nat – blux datrax navatans”. Mine planetbetrædelsestanker havde igen fået mig til at glemme alt om halssmykket, som jeg nu kunne se, at Phlux rakte til mig. Med et “tak” tog jeg imod det og hængte det om halsen, hvorefter jeg hurtigt fik tændt oversætteren. Nu gik det meget bedre med forståelsen. “Undskyld”, var det første han sagde. En sjælden udtalelse fra hans side. “Jeg kom vist til at slukke for oversætteren samtidig med, at vi afbrød signalerne til krystallerne”.


“Det er selvfølgelig meget vigtigt, at du altid har apparatet tændt. Dels naturligvis for at vi kan forstå hinanden, men også på grund af strålingen udenfor. Jeg går ud fra, at Plax allerede har forklaret dig, at jeg har indbygget en lille forstærker i halssmykket, der sørger for, at du ikke tager skade af den kraftige påvirkning fra den røde sol, der kan forekomme her på planeten?” “Ja, han nåede at fortælle mig lidt om det”, kunne jeg nå at svare, inden jeg fulgte efter Phlux ud af fartøjet gennem luftslusen og den lille stige, der blev sænket ned. Med ærefrygt satte jeg min fod i det rødbrune, faste sand. At stå nu på en fremmed planet gav mig et sælsomt deja vu i form af en mellemting mellem Giordano Brunos kætterske tanker om antallet af uendelige solsystemer og Buzz Lightyears opfordring i Toy Story til at drage mod det uendelige univers. Samtidig så jeg for mig en illu-stration af Brunos verdensbillede, hvor den geocentriske opfattelse brydes, idet det nysgerrige menneske trænger gennem den indre mur og erfarer den heliocentriske opbygning og planeternes sfærer i det umådelige univers.









[ 2 ] Første indtryk


Som vi stod der ude i intetheden, følte jeg mig overvældet og træt. Phlux og Plax begyndte snart efter målrettet at gå hen imod noget, der lignede et skilt. Ellers så det ikke ud til, at der var noget at se i miles omkreds. Ikke engang vandkanalerne kunne jeg få øje på, derfra hvor jeg stod. Nu måtte jeg forsøge at følge trop, men det var lettere sagt end gjort, for trods den creme Plax havde givet mig, ramte den anderledes atmosfære min vejrtrækning som et slag i ansigtet, og jeg måtte snart standse og stakåndet hive efter vejret. Plax fornemmede vidst, at der var noget galt, for kort efter vendte han sig om for at se efter, hvor jeg blev af.


Mens jeg således stod apatisk og kæmpede, for at tilpasse mig et iltindhold der føltes, som var jeg højt oppe i et bjergterræn, fyldtes mine tanker af en beroligende stemme, der på en sælsom, monoton måde fik mig til at slappe mere af. Den psykiske påvirkning fortsatte i flere minutter og fik mig til sidst, næsten i trance, til at gå mine venner i møde skridt for skridt, mens min puls og vejrtrækning efterhånden mærkbart faldt til et mere afslappet og naturligt niveau. “Beklager Thomas, men jeg var nødt til at gribe ind, så du ikke skulle stå herude og blomst-re til beskuelse og undren for tilfældige forbipasserende”. Det var selvfølgelig Plax, der havde sendt mig en mental hjælpende hånd. Jeg fik takket ham lidt spagt, idet jeg stadig ikke følte mig helt akklimatiseret. “Jeg er sikker på, at du nok snart skal få vænnet dig til mosten”, lød det næsten deltagende fra Phlux.


“Vent lige lidt”, fortsatte jeg fremstammende. “Hvad med rumfærgen? Kan vi bare efterlade den her? Risikerer I ikke, at der kommer nogen forbi og flyver væk med den?” “Sikke mange spørgsmål du kan stille”, brummede Phlux tilbage. “Nu er der jo ikke nogen, der stjæler andres ting her hos os. Det er nemlig ikke tilladt”. “Er det måske det på Jorden?”, tog jeg til genmæle. Både Phlux og Plax stak et stort grin op, for de kunne naturligvis godt se, at alle de ubetalte regninger, de havde efterladt på vores tidligere rejse rundt om i mange lande, selvfølgelig svarede til at stjæle.


“Nuvel Thomas, hvis vi skal låse fartøjets dør, har du måske så en nøgle? Eller skal vi gemme det bag en stor, sandfarvet presenning, som vi heller ikke har?” Jeg måtte opgivende slå ud med armene, for jeg havde ikke lige nogen logisk løsning på problemet. Der lød nu en brummen fra Phlux, uden der tilsyneladende kom en sammenhængende ordstrøm ud af det. “Hvad er der i vejen, Phlux?”, spurgte Plax ham. “Tjah”, kom et tøvede svar. “Der er nu alligevel noget fornuftigt i de spørgsmål, du stiller Thomas, selv om jeg jo nødigt vil indrømme det. Lad os gå tilbage, jeg tror jeg har fundet en simpel løsning”.


Få minutter senere stod vi atter samlet henne ved Endeavour. Phlux kravlede op ad den lille stige, og bad Plax række ham sin taske, og kort efter kunne vi høre, at der blev skramlet med noget værktøj, bandet gevaldigt og endelig et glædesråb i form af et “ha,ha, så lykkedes det”. Vi var naturligvis spændte på, hvad det var, der var lykkedes. Phlux kom ud igen med et veltilfreds smil over hele femøren, idet han fremviste en genstand, han havde fjernet. Jeg havde ikke den fjerneste idé om, hvilken dims det drejede sig om og kunne blot konstatere, at det var nogle ledninger, der var sat sammen med nogle runde, sortfarvede komponenter. Som svar på mit spørgende udtryk, kunne Phlux nu fortælle, at han havde fået fjernet en slags tændingslås, der normalt var forbundet med rumfærgens joystick. Nu ville ingen kunne kapre færgen, forsikrede han os.


“Og nu til et andet problem venner. Tror I ikke vi vil vække lidt for meget opsigt, ved at gå rundt med de nuværende menneskeskikkelser?” “Knægten har sgu ret”, brummede Phlux anerkendende. “Jeg havde såmænd glemt alt om, at vi stadig ligner Thursday og Hathaway”. “Ja, det er sørme rigtigt”, istemte Plax. “Jeg vil prøve at finde nogle lokale og forhåbentlig også ret anonyme profiler, vi kan anvende”. Det var en opgave, Plax straks kastede sig over ved at gennemsøge imitatorens database af lagrede profiler. De mest oplagte, han kunne komme i tanke om, var gengivelsen af nogle af de handelsfolk, de kendte fra alle de karavaner, de havde deltaget i tidligere. Langt om længe fik han udvalgt tre, og i ly af rumfærgens skrog, blev vi nu tildelt en lokal permaskikkelse. Da den bløde, silkeagtige fornemmelse havde fortaget sig, kunne jeg ved selvsyn, med undren, for første gang betragte en beboer fra denne fremmede planet. Plax var nu klædt i en lang, lysegrøn kjorteldragt uden ærmer, og hans sko i samme farve lignede vel nærmest en slags hjemmesko med påsyede kvaste. Som kronen på værket havde han en lille, violet hat på hovedet. Jeg kunne næsten ikke lade være med at grine over det komiske syn, han udgjorde. Phlux var kun genkendelig på sin lidt omfangsrige statur. Også han havde samme klædedragt, sko og hat, men i gule og lyseblå farver.


Det mest mærkelige var dog angivelsen af de bare arme og deres hoveder. Her var det som om legemsdelene pulserede ind og ud af fokus, som var de lysstråler, der bølgede frem og tilbage. Jeg har sikkert stået måbende med åben mund et stykke tid, for nu spurgte Plax, om ikke jeg havde lyst til gennem imitatorens spejlfunktion at se min egen permaskikkelse? Han mente sikkert, at jeg nok ikke skulle komme for godt i gang med at grine af dem. Undersøgende betragtede jeg nu mit spejlbillede i imitatorens blanke flade, og nu grinede de begge to over min stumme benovelse. Det syn, der mødte mig, var en person, der ligeledes var klædt i den åbenbart gængse ærmeløse kjortel og med kvasttøfler på fødderne. Eneste forskel i forhold til Phlux' og Plax' klæd-ning var, at min kjortel havde en hætte. Meget praktisk, tænkte jeg, såfremt jeg havde behov for at skjule min identitet for nysgerrige blikke.


For mit vedkommende var det kraftige røde farver, der dominerede, og jeg var sikker på, at vi alle ville lyse op, som var vi tændte neonrør, når nu solens rødlige lys en gang forsvandt for natten. Tilsyneladende var der også en anden forskel. De områder, hvor min hud var blottet, pulserede ikke lige så kraftigt, som hos Phlux og Plax. Eftersom Plax havde læst mine tanker, kom han mig i forkøbet ved at svare på de spørgsmål, jeg endnu ikke havde haft lejlighed til at stille.


“Som du nu har erfaret Thomas, så viser vores permaskikkelser nogle ældre handelsrejsende, mens din skikkelse udgøres af en yngre – en såkaldt novice. Jo ældre en energiskikkelse vi har, jo mere pulserer den, og jo mere utydelige kan vi forekomme. Således vil du på et tidspunkt møde nogle af de ældste entiteter, som lever på Phloxitrax, uden at du måske vil være i stand til at se deres skikkelse. Disse ældste har evnen til helt at skjule sig og udsender da kun et elektromagnetisk spektrum uden for det synlige lys' bølgelængder. Det kan dog også forekomme, at de er i stand til at generere en slags ektoplasma, der kan forme deres skikkelse. Det er vist også noget, du er bekendt med på Jorden, hvor denne evne nogle gange beskrives af de såkaldte spiritister”.


Da jeg var kommet mig lidt over det første chok over mit og de andres udseende, fik jeg spurgt ind til, hvem vi skulle forestille at være? “Jeg hedder Monígrab, og Phlux skal forestille at være Kleptoglu. Deres færdigheder som handelsdrivende skal du nok komme til at lære hen ad vejen”. “Og hvem skal jeg så selv forestille at være?”, måtte jeg vide. “Ja, ha, ha. Dit navn er Petitask”. “Det var da et mærkeligt navn”, røg det ud af mig. Nu var det Phlux, der grinende svarede, at det var fordi, jeg var så lille og spurgte om så meget. Plax grinede i samme omfang og var næsten ved at få hikke, inden han kunne få forklaret for mig, at min permaskikkelse såmænd var én, han selv havde fundet på til lejligheden, og altså slet ikke fandtes i virkeligheden. Jeg var med andre ord blevet reduceret til en imaginær entitet.


Med de nye identiteter, hvis navne ikke var særlig flatterende, kunne vi nu igen begive os på vej, uden at risikere at tiltrække os for meget opmærksomhed. Denne gang nåede vi helt frem til det skilt, som hele tiden havde været Phlux' og Plax' mål. Og jeg kunne nu konstatere, at det gik meget bedre med min vejr-trækning, som var ved at føles ganske normal og ubesværet. På skiltet vistes nogle mærkelige symboler: ▬▬ ⸎►


Deres betydning gik først op for mig, da Plax havde stillet sig tæt hen ved siden af skiltet, hvilket tilsyneladende udløste en form for automatik, og en platform kom til syne. Den svævede et lille stykke over jorden, men ikke højere, end at det nemt lod sig gøre at bestige den. Plax viste mig, hvor jeg skulle stå, så et håndtag kom til syne fra platformens bund. Det var så meningen, at man skulle holde fast i det, for så snart vi alle havde fået anbragt os korrekt, satte Plax platformen i gang ved at lægge sin håndflade ind mod et display. Herefter førtes vi i pilens retning i en behagelig og glidende bevægelse. “Dette her er et gammelt transportsystem”, kunne Plax snart forklare mig. “Oprindelig blev det udviklet til at bringe handelsvarer nemt ud til de forskellige beboelsesområder, men folk fandt hurtigt ud af, at de jo selv kunne lade sig transportere rundt med dem”. Phlux supplerede med at fortælle, at platformen gled på et magnetfelt, der blev genereret af samme type krystaller, som jeg allerede kendte, men blot i en anden udformning og sammensætning. Den kraft, der udløstes i krystallerne, var ikke betinget af fotoner eller neutrinoer, men var sindrigt udnyttet i samklang med fluktuationerne i planetens eget magnetfelt. Der var således tale om krystaller anbragt under jorden. Ved at trykke på displayet, kunne Plax nemt regulere hastigheden.


På denne måde fortsatte vi en rum tid vores rejse gennem et landskab, jeg vil betegne som trøstesløst og præget af sandede flader, så langt øjet rakte. Indimellem fremkom dog også enkelte højdedrag eller klitter af en anseelig størrelse. Man kunne vel roligt have kaldt det en ørkenvandring, om vi havde været tvunget til at gå hele vejen. I nærheden af sådan et højdedrag tog Plax farten af transportmidlet, idet han samtidig pegede på et nyt skilt, der dukkede op i horisonten.


“Nu er vi snart fremme”, lød det begejstret fra ham. På mit spørgende ansigtsudtryk, kunne han se, at han nok hellere kortfattet måtte forklare mig sin be-gejstring. “Thomas, det vi kommer frem til nu er et underjordisk beboelsesområde. En by vil du nok kalde det. Området strækker sig langt ned og ind i de bakker, du kan se derhenne”. Plax pegede hen mod det skilt, der snart var så tæt på os, at man kunne tyde symbolerne på det. “Hele området kaldes for Lath, hvilket er en forkortelse for ”Lax at thoruma higishatex”, og vist har betydning-en ”de høje bakkers hvælvning bølger dig i møde kærtegnet af solens stråler””.


Fremme ved det nye skilt standsede platformen, og nu fik jeg lejlighed til at aflæse dets mærkelige symboler: ▬▬ ⸎⸨⸩⁎⸛ Betydningen af de to første tegn kunne jeg regne ud, var de samme, der gik igen i forhold til det første skilt, jeg havde set. De betød tilsyneladende, at her var en platform, der kunne sænkes op og ned. Derimod måtte jeg spørge Plax, om de sidste tre tegns betydning. “Det er faktisk ganske simpelt”, kunne han meddele. “Det afrundede symbol er såmænd blot tegnet for, at her ligger et beskyttet beboelsesområde, og ⁎ henviser til første niveau. Det sidste symbol derimod forklarer ultrakort områdets navn”. Nu begyndte pråsen at gå op for mig, idet ⸛ måtte vise en sol over et bølgende bakkelandskab.


Selvom mine to venner jo mente, at jeg spurgte om alt for meget, kunne jeg nu ikke lade være med at komme med en bemærkning om planetens beskaffenhed. Ud fra hvad jeg hidtil havde erfaret, var der ikke nogen vegetation at se. Planeten syntes gold trods tilstedeværelsen af regulerede vandkanaler. “Øh Plax, har Phloxitrax altid været så ørkenagtig? Jeg mener sådan helt uden planter og dyr?” Plax satte sit skæve smil op, idet han svarede: “Kære Thomas, vi er ikke på Phloxitrax endnu”. Jeg må have lignet en jubelnar, som jeg stod der på platformen og måbede. Plax fortsatte imidlertid uanfægtet med at forklare, at vi var landet på den ene af to mindre planeter, der, som jeg jo ved selvsyn havde kunnet se, kredsede om den lille, røde dværgstjerne. “Dette er Conatrax. En slags overordnet handelsstation for Forbundet af Forenede Planeter og Måner. Det netværk, som vi bare kalder FFPM i daglig tale. Conatrax' søsterplanet kaldes for Anatrax. De to planeter ligner hinanden, men Anatrax er endnu ikke så udviklet i forhold til infrastruktur som Conatrax, og hidtil har den været mest anvendt til ressourceudnyttelse. Det man med andre ord kalder minedrift efter mineraler. Conatrax er jo i øvrigt den planet, I på Jorden kalder for Proxima b”. “Det er selvfølgelig planen på et senere tidspunkt at rejse videre til Phloxitrax, men lige nu har vi nogle opgaver at udføre her på Conatrax”, supplerede Phlux.


Platformen var i mellemtiden blevet sænket ned i en slags dyb betonskakt, og da den standsede, åbnedes en dør automatisk foran os. Idet vi hankede op i vores tasker, gik vi indenfor, i hvad der viste sig at være en sluse. Rummet blev kortvarigt forseglet, mens en blålig lysstråle syntes at skanne os fra top til tå, inden den automatiske dør i den modsatte ende af det lille rum gled op og afslørede en lang gang, der hældede nogle få grader nedad. “Det var en sikkerhedskontrol”, kunne Plax meddele. “Det er ikke tilladt at medbringe våben, og samtidig blev vi undersøgt for en eventuel kontaminering af giftige komponenter. Jeg kan berolige dig med, at vi heldigvis bestod testen, for ellers havde vi fået besked om, at efterlade taskerne, og ville så være blevet ført videre til et andet rum med en rensefunktion. Om vores permaskikkelser havde kunnet klare en rensning, ved jeg faktisk ikke”. Jeg var på nippet til at fortælle Plax, at jeg da i sin tid havde taget bad, uden at min daværende permaskikkelse var blevet kompromitteret, men inden jeg skulle til at forklare ham det, blev jeg afbrudt af mødet med fire skikkelser i blå klæder. Det lignede uniformer, de havde på. Det var samme type kjortel, som vi selv bar, men byområdets logo med solen over den bølgende bakke var aftegnet med sort farve på brystet af dem. På hovedet bar de en slags militære baretter i samme blå farve og ligeledes med et sort logo. Skoene kunne jeg ikke se, da de fire skikkelser stod bag en lav skranke. “En velkomstkomité af fire tol-derfjolser”, brummede Phlux lavmælt i mit højre øre. Henvendt til Plax anmodede han om en mental ”hilsen”, men denne lod forstå, at det nok ikke blev nødvendigt. Indholdet i vores tasker kunne sagtens tolkes som handelsvarer.


“Phlux, hvis de vil vide, hvad der er i din taske, så skal du bare sige, at det er forskellige former for værktøj, du rejser rundt og fremviser for potentielle kunder. På samme vis har jeg elektroniske hjælpemidler i min taske, som købere kan have interesse i at erhverve. “Og Thomas' taske”, spurgte Phlux kort. “Tjah, Thomas, du kan jo sige, at du rejser rundt med tøjprøver”. Med de små løgnehistorier på plads, kunne vi nu nærme os toldeftersynet.


Den første tolder i rækken pegede lidt bistert på skrankens bordflade med en mærkelig stok, som nærmest lignede en kløpind, idet den ene ende var udformet som en lille hånd. Det var tydeligt for os, at vi skulle anbringe vores bagage på skranken. Lidt efter lidt blev de tre tasker skubbet hen ad skranken, så hver taske kom til at stå ud for én af de øvrige folk. Som på kommando åbnede de samtidigt taskerne og gennemrodede deres indhold med en lignende pind, og med et udtryksløst ansigt, så vidt jeg kunne tolke deres utydelige, pulserende udseende.


Det var kun den første i rækken, der talte til os. Han var åbenbart lederen, kunne jeg fornemme. “Nå, her har vi nok d'herrer Kleppert og Moneter”, lød det lidt surt fra ham. “Øh”, svarede Plax, så høfligt han kunne. “Vi hedder altså Kleptoglu og Monigrab”. “Ja, ja, det skal nok passe”, lød det endnu mere surt. “Ifølge min skærm her, så er I eftersøgt af myndighederne, for at smugle kostbarheder mellem forbundets planeter og måner. Kostbarheder, der oven i købet er stjålne. I vil indtil videre blive interneret og bagagen konfiskeret. Retten vil på et senere tidspunkt tage stilling til, hvilken straf, I vil modtage. Og hvem er i øvrigt den unge herre her? Der synes ikke at stå noget i sagsakterne om ham”. “Mit navn er Petitask”, fik jeg fremstammet. “Jeg er tøjsælger og praktikant hos mine to rejsekammerater her”. “Ja, så, det er da et kønt selskab, du er kommet i”, fik jeg at vide, mens jeg på den mest troskyldige måde, søgte at se helt uskyldig ud. “Nå, men det skal jo nok passe”, var svaret. “Du vil imidlertid også blive holdt tilbage, til vi kan få din identitet bekræftet”. Modløst kunne jeg nu høre, at Phlux med en sagte hvisken forsøgte, at få Plax til at bruge sin mentale habitus over for tolderne. “Jeg har forsøgt”, bedyrede han. “Og jeg er alvorligt bange for, at ham den sure leder kommer fra Goderax. Befolkningen dér er, som du ved, et folkefærd, som mine evner ikke virker på”.


Vi måtte nu finde os i at blive gennet ind i et tilstødende lokale, der rummede nogle kolde celler bag et jerngitter. De eneste møbler i rummet udgjordes af nogle hårde stenbænke. Det var ikke lige den slags velkomst, vi havde haft i udsigt. “Fandens osse”, fnyste Phlux, idet han satte sig på én af bænkene. “Nu sidder vi sgu kønt i det, når dine evner ikke længere rækker til at løse problemerne. Hvorfor dælen skulle du også vælge de handelsrejsende ud af alle de muligheder, dervar?” “Ja, jeg kunne da ikke vide, at de to folk var efterlyste over alt, selvom de selvfølgelig heller ikke er kendt for at være ærligheden selv”.


“Hold op med at skændes”, fik jeg sagt, for at stoppe deres mundhuggeri. “Vi må prøve at tænke rationelt på en løsning. Hvis vi er fanget her i længere tid, så er jeg bange for, at jeg også får et problem. I ved jo, at jeg nødvendigvis må på toilet engang imellem. I må derfor hjælpe med at finde på en forklaring, når det opdages. Det lader jo også til, at denne situation nok kan sammenlignes med dengang i australske Belmont, hvor I var stødt på ham politimanden med den indbyggede metalplade i hovedet. Stålhovedet kaldte I ham vist”. “Ja, Thomas, du har ret”, kom det fra Plax. “Måske det så også er den samme løsning, vi skal prøve at anvende. Så må vi jo bare håbe, at ham tolderen fra Goderax ikke bliver her alt for længe”. “Hvorfor er det nu, at dine overtalelsesevner ikke virker på de folk, som kommer fra det sted, du kalder Goderax?”, måtte jeg vide. “Tjah, bare jeg vidste det”, sukkede Plax. “Goderax er i øvrigt en planet i forbundet”. “Det er sikkert fordi, de er mere tykhovede end andre”, kommenterede Phlux. “Noget i den retning”, fortsatte Plax. “De er i alt fald anderledes end folk fra Phloxitrax og i øvrigt også fra en række af de andre planeter. Nu har jeg aldrig studeret dem nærmere, men noget tyder på, at deres hjerne er opbygget på en anden måde. Goderaxer bliver ofte benyttet af Forbundsrådet til overvågningsopgaver, da de er meget loyale og sjældent stiller spørgsmål om de opgaver, de bliver sat til at udføre”. “Det lyder ikke rart, om sådan nogle begynder at marchere i flok”, indskød jeg. “Det kender vi jo flere eksempler på på Jorden”. Plax nikkede blot lidt opgivende.


Stadig videbegærlig fortsatte jeg min spørgen. “Plax, er der så mange på Phloxitrax, der har dine evner?” “Næh, det tror, jeg ikke, men jeg kan da ikke udelukke, at der findes andre”. Nu var det Phlux, der brød ind. “Du ved det selvfølgelig ikke endnu Thomas, men faktisk kommer Plax ikke fra Phloxitrax, men derimod fra en planet nær trippelstjernen Covalentas. Det solsystem svarer vist til dét, jeres astronomer kalder Alfa Canis Majoris, hvis jeg ellers husker rigtigt. Det er noget, jeg en gang så i en dokumentarudsendelse. Stjernerne kalder I også for Sirius A og B, hvor B er en lille, hvid dværgstjerne. Covali kaldes den hos os i FFPM”.


“Den tredje sol, Covalentas II, har astronomerne fra Noblutrax endnu ikke opdaget, da lyset fra A nok hidtil har skjult den. Og ja på Covalenia dér har de særlige evner. Det forholder sig så heldigt for mig, at jeg mødte Plax dér på én af mine mange karavaneture, og vi gik siden i kompagniskab sammen. Plax kan selvfølgelig fortælle dig meget mere om forholdene på Covalenia, når vi forhåbentlig engang kommer ud herfra”.


Som de sad der på stenbænkene, så de efterhånden trætte ud, og jeg kunne mærke på mine to venner, at de snart måtte have et energitilskud, om ikke de skulle blive helt apatiske. Derfor besluttede jeg at tage sagen i egen hånd og råbte så højt jeg kunne: “Halløj, derude. Hjælp! Vi har brug for energi”. I første omgang syntes mine anstrengelser at være forgæves, og jeg skulle til at gentage min råbende bøn om hjælp, da døren gik op. Ind kom den sure leder fra Goderax fulgt af én af de øvrige vagtfolk. Vi var åbenbart ikke sluppet af med den kedelige karl endnu. Hans ledsager bar på nogle skåle, som han nu rakte ind gennem gitterets stænger. Phlux og Plax tog ivrigt imod, hvad der viste sig at være en form for grød. Jeg var lidt mere skeptisk, men måtte dog nødvendigvis smage på den, hvis jeg skulle bevare mine kræfter. Indholdet lignede en form for udtværet havregrød. Den var kold og smagte lidt salt. Heldigvis fulgte en lille træske med, så jeg ikke var nødsaget til at stikke mine fingre ned i grøden. Mine rejsefæller havde snart fået tømt skålen, og så nu ud til at have det betydeligt bedre. Goderaxmanden blev stående i baggrunden og overværede situationen, mens han undersøgende betragtede os. Måske havde han mistanke om, at vi ikke var dem, vi udgav os for at være. Såvidt jeg kunne bedømme, trods den tågede ansigtspulseren hos ham, så han temmelig mistroisk ud. Jeg var kun lige begyndt at spise, men standsede pludselig midt i en mundfuld. Der var vist noget der bevægede sig i grøden.


Spørgende pegede jeg mod skålens indhold, hvilket fik Phlux til grinende at fortælle, hvad det var, jeg havde fået øje på. “Ha, ha”, du har nu smagt en grød lavet af frogaz-planten og med tilbehør af de larver, der lever på den plante. Det er en ganske energirig kost. Især de store, hvide larver, som er en delikatesse for os. Larverne kalder vi for frogantaer”. Det vendte sig unægtelig i mig. At spise levende larver, hørte ikke lige til mine sædvanlige kostvaner. “Thomas”, lød det pludselig overtalende i mit hoved. Du bliver nødt til at spise grøden med larverne, for ellers går de ikke foreløbig. Det var selvfølgelig Plax, der mentalt ”overtalte” mig til at fortsætte måltidet. Nærmest mekanisk fortsatte jeg med at spise skefuld efter skefuld til skålen var tømt. Jeg tror de fleste larver gled ned af sig selv. Det var ikke nogen rar tanke, men jeg indså, at jeg nok måtte til at vænne mig til de fremmede fødevarer og spisevaner. På et tidspunkt måtte jeg have bidt én af larverne midt over, for min mund fyldtes kortvarigt af en varm, klistret fornemmelse, for derefter at lade mine smagsløg berette om en nøddeagtig smag. Faktisk ikke så ringe endda, måtte jeg indrømme over for mig selv, selvom det ikke ligefrem var Haribos labre larver, der var tale om. Med de hvide larver kom jeg til at tænke på nogle historier om indianerne i Amazonas, som netop spiste lignende insekter med den største fornøjelse.


Efter denne første kulinariske oplevelse var vel overstået, rakte jeg den tomme skål og den brugte træske hen mod den unge vagt. Han viste imidlertid med en afværgende håndbevægelse, at servicen ikke skulle retur. Denne handling undrede mig, men snart efter kunne mine venner vise mig årsagen hertil. Phlux pegede hen mod et lille aflukke på cellens væg, hvorfra et blåligt lys anedes. Plax var allerede gået derhen og havde anbragt de to skåle, de havde brugt, i noget der lignede et skab inde i aflukket. Til min forbløffelse forsvandt skåle og skeer i et blåt lysglimt, som var genstandene opløst til atomer. “Sådan kommer vi af med affald her”, kunne Phlux fortælle, mens jeg endnu stod og gloede vantro på det blå lys fra skabet. Da jeg efter et par minutter stadig ikke havde bortskaffet mit service, tog Phlux det nu ud af hånden på mig, hvorefter han gik hen til aflukket og sørgede for, at også min skål og træske forsvandt.


Den bistre vagtleder stod imens og vippede utålmodigt lidt frem og tilbage på fødderne med hænderne på ryggen. Tilsyneladende fandt han samtidig adspredelse i at anvende den mærkelige pegepind med håndudskæringen til en art klø- eller massagepind op og ned langs ryggen. Egentlig så han ganske morsom ud, som han stod der og vippede, men det ville nok ikke være en god idé at grine i den situation, vi befandt os i. Humor tror jeg ikke han var i besiddelse af. Da vi igen havde sat os ned på stenbænkene, gjorde han endelig tilløb til at forlade rummet, hvilket foregik med en slutbemærkning til os om, at han ville komme igen efter næste rotation, hvor vi så skulle ledsages til et forhør. Døren lukkede sig bag vagterne, og vi var atter alene, fanget bag tremmerne. Plax var så venlig at uddybe vagtlederens bemærkning for mig. Næste rotation betød åbenbart den tid Conatrax tog om at foretage en rotation om den røde dværgstjerne Agatex. Og det ville svare til lidt over 11 Jorddage. Der ville desværre blive rigeligt med tid til at sidde og tænke over tilværelsen, kunne jeg forstå, med mindre vi forinden fandt en løsning, der kunne bringes os på fri fod igen.


Et stykke tid sad vi hver for sig og grublede i stilhed. Fra de nærliggende lokaler hørtes ingen lyde, og det eneste jeg kunne fornemme, var en fjern summen, der lød som om en transformator stod i nærheden. Endnu nogle lange minutter gik, før jeg til sidst brød tavsheden med flere spørgsmål. “Plax, hvad er det for en summende lyd, man kan høre?” “Det må være fra beboelsesområdets energiplatforme, tænker jeg. Der findes nogle meget lange gange hernede, og såfremt vi skulle gå hele vejen, ville det tage lang tid. Derfor er det heldigvis muligt at bruge en transportmulighed lig den, vi prøvede på overfladen af Conatrax. Hernede er de blot mindre, så to platforme kan passere hinanden. Det kan godt sammenlignes med jeres veje og bilerne på dem”. Det næste spørgsmål var et, der længe havde ligget mig på sinde. “Kan I forresten fortælle mig, hvad det er I søger her?”


“Det er en lang historie”, begyndte Phlux. “Her på Conatrax produceres de fleste af de maskiner, vi anvender. Det gjaldt også det fartøj, vi benyttede, dengang vi kom ud af kurs og måtte nødlande i din by. Kort sagt, så vil vi opsøge det afspærrede område, hvor fartøjerne udvikles og testes. Her kender vi én af afdelingslederne, som måske kan hjælpe os videre med, om der skulle have været en konstruktionsfejl. Jeg tror nu, det er temmelig usandsynligt, men alligevel må vi undersøge det, så den mulighed kan udelukkes. Han vil også kunne fortælle, hvem der sidst havde adgang til rumskibet, inden vi afhentede det”.


Nu var det Plax, der brød ind i samtalen. “Jeg har en plan for, hvordan vi kan komme ind i det overvågede område, når først vi når frem til det. Vi skal bare lige..”. Vores samtale blev afbrudt ved lyden af skridt og en metalagtig raslen fra den dør, der førte ind til det rum, vi sad fanget i. Når vagterne ikke var i nærheden, kunne vi frit snakke sammen, da der ikke var nogen indsatte i de øvrige celler. Phlux havde forsikret os om, at vi ikke blev aflyttet, idet han, med sine kyndige øjne, havde inspiceret cellen kort efter, at vi var blevet anbragt i den.


Det var to af de yngre vagter, der kom ind i rummet. Med sig havde den ene en bakke med skåle og krus, mens den andens opgave antagelig var at åbne og lukke døre. Mad og drikkevarer blev uden et ord langet ind til os. Mens Phlux og Plax hurtigt satte maden til livs, kunne jeg med ærgrelse konstatere, at der var tale om den samme type grød, vi tidligere havde fået udleveret. Takket være indholdet af kruset, gik det dog nemmere denne gang, at få de hvide larver ned. Væsken i kruset smagte faktisk ikke værst, og med nogle smaskelyde søgte jeg at bestemme smagen. Det mindede i udseende og konsistens om en skummetmælk med en sødlig duft og smag.


Nyt for mig var også et lille fladbrød, der var lagt ved siden af skålen med grød. I et par små bidder prøvede jeg mig frem. Det havde en mere salt smag, men smagte nu også fortræffeligt. Plax betragtede med interesse min reaktion på at drikke væsken for første gang, og på at spise brødet. “Nå, hvad synes du?”, spurgte han. “Det smager da meget godt”, kunne jeg anerkendende berette. “Det du drikker er, saft fra en plante ved navn rubinodix”, fortsatte Plax. “Vist nok noget i retning af en blanding af jeres havre og mælkebøtte. Planten er i al fald lige så almindelig på Phloxitrax, som de to nævnte planter er på Noblutrax”. “Og brødet?, hvad består det af?” “Tjah, det kaldes for mizomu og bages af en dej, der indeholder en slags mel”.


Imens Plax var i fuld gang med at forklare fødevarernes proveniens, tog jeg et par større mundfulde af fladbrødet og tyggede det velbehageligt i mig. “Melet”, hørte jeg Plax fortælle, “baseres primært på en blanding af orme og myrer, der forarbejdes til en form for tyktflydende pasta og..”. Jeg fik vist et helt forkert udtryk i ansigtet, og den seneste mundfuld var jeg tæt på at spytte ud igen. Plax satte bare sit sædvanlige skæve grin op, da han så min reaktion. Måske han blot lavede sjov med mig, men på den anden side, så kunne det sagtens have sin rigtighed. Når de med glæde kastede sig over store, hvide larver, hvorfor skulle de så ikke også lave mel ud af andre insekter.


Den vagt, som var døråbner, havde også bemærket min reaktion i forhold til maden. “Er der noget galt?”, ville han vide. Jeg rystede bare på hovedet, men han fortsatte med at kigge skeptisk på mig. Et hurtigt blik på Plax forvissede mig om, at alt var okay. Telepatisk havde han opfattet min pludselige tvivl, om man her på stedet opfattede en hovedrysten på samme måde, som det normalt opfattedes på Jorden. Det ville selvsagt tage noget tid for mig at tillære mig en ny kultur og skik. Phlux benyttede nu lejligheden til at stille den samme vagt et spørgsmål. “Unge mand, vi vil gerne tale med din overordnede”. “Det kan desværre ikke lade sig gøre, før hr. Bombax er kommet tilbage, og der går nok mindst én rotation”, var det svar han fik. “Er der et budskab, jeg kan overbringe ham?” “Nej, vi ønsker at tale med ham selv”. “Ja, så må I jo pænt vente her, til det kan lade sig gøre”, lød det nu lidt surt. Begge vagter begav sig nu hen mod døren, for at forlade rummet, men lige før døren igen blev lukket, kom der et modspørgsmål fra den vagt, som Phlux lige havde talt med. Måske følte han sig intimideret eller nedgjort over, at Phlux ikke ville give ham oplysningerne, for hans spørgsmål lød temmelig revancherende: “Åh, forresten har I hørt, at man har fundet et ukurant fartøj her i nærheden? Så vidt jeg ved, er det blevet konfiskeret!” Et ondskabsfuldt grin blev sendt i vores retning, kort før døren blev smækket i med et hårdt brag, og den metalliske lyd af en lås, der blev drejet om, hørtes tydeligt. Vi var atter alene med vores tanker.


Efter indtagelsen af det seneste måltid, virkede både Phlux og Plax helt opstemte. Jeg troede det alene skyldtes maden og den hermed forbundne energioptagelse, men en bemærkning fra Plax fik mig hurtigt på andre tanker. “Ha, Phlux, så er banen kridtet op. Det var gode nyheder, du fik ham til at fortælle. Nu kan vi iværksætte min plan”. “Og hvad tænker du, at vi kan gøre?”, kom det tvivlende fra Phlux. “Hvis bare vi havde vores tasker, så kunne jeg have åbnet gitteret her og dørlåsen, inden du kunne nå at sige Phluxiranagalitateletrax”.


“Mon ikke det Plax mener er, at han nu kan få én af de unge vagter til at åbne alle døre for os?”, indskød jeg. “Det er lige præcis det jeg påtænker. Når vi igen får fat i imitatoren, så finder vi nogle nye profiler, så vi frit kan bevæge os hen mod vores bestemmelsessted. Hvad siger I til blå uniformskjortler? Iført dem, vil vi sikkert have nemmere ved at få adgang til det lukkede produktionsområde for rumfartøjer”. “Og hvad nu, hvis ham Bombax har taget vores tasker med sig, for at studere indholdet nærmere?”, fortsatte Phlux sin tvivl. “Ja, det ville jo være en kedelig streg i regningen”, måtte Plax indrømme. “Men der er vel kun én måde, for at fastslå det. Nemlig at tilkalde vagterne og bede dem låse os ud, samt at give os vores tasker tilbage. Det må briste eller bære”. Det sidste udsagn lød i mine ører temmelig kategorisk, men som man jo siger, så står lykken den kække bi.


Endnu et spørgsmållå mig på sinde: “Kan I fortællemig, hvordan vinogensinde skal komme herfra, hvis vores fartøj er blevet fjernet?” Som svar på dette prekære spørgsmål, kunne Phlux trods alt berolige mig. “Såfremt Plax' plan vil lykkes, så kan vi sagtens skaffe et bedre fartøj i den rumhavn, der ligger i tilknytning til udviklingsafdelingen”. Der blev ikke lejlighed til at sidde og fundere mere over sagen, for nu mente Plax, at det var på tide at tage sagen i egen hånd, eller måske nærmere i egne, mentale tanker. “Thomas, du var jo god til at råbe op forrige gang, kan du ikke kalde på vagterne igen?” Jeg nikkede til ham og råbte kort efter: “Hallo, hallo, vi har brug for hjælp!” Budskabet blev gentaget tre gange, og da der endelig var en reaktion, blev der raslet med dørlåsen. “Hvad er det nu for en larm?”, blev der spurgt fra den vagt, der stak hovedet ind i rummet. Det var den samme vagt, som tidligere ondskabsfuldt havde meldt om konfiskationen af rumfærgen. Denne gang var han tilsyneladende alene, hvilket kun ville gøre det nemmere for Plax, såfremt han ikke også var en Goderaxer.


Straks Plax fik telepatisk forbindelse til den unge vagt, afsendte han et mentalt budskab, som fik denne til at låse celledøren op og træde til side. Da vi alle var kommet ud i den tilstødende gang, blev endnu et budskab afsendt: “Vis os, hvor vores tasker er”. Som ællinger bag deres mor, traskede vi nu på række et stykke ned ad gangen. Ved den tredje dør på venstre hånd standsede vagten op og åbnede døren. Plax lod ham forstå, at han skulle gå først ind i rummet. Et kort øjeblik lagde jeg mærke til, at døren var forsynet med nogle vinkelformede symboler. Fire var der, som dannede mønsteret ”˂⁎⁎⁎”. Da vi var kommet indenfor, kunne jeg se, at det var et ganske stort rum, som øjensynlig blev brugt til at opbevare forskellige former for proviant og materiel. Et blegt, blåligt lys forstærkedes automatisk, idet vi trådte ind. Væggene havde den samme kliniske, hvide farve, som også var gældende ude på gangen. Ingen udsmykning eller skrift kunne ses nogen steder. Den eneste måde, man kunne finde rundt, så det ud til, var ved at lægge mærke til de symboler, som dørene var udstyret med. Jeg ville ikke forstyrre Plax' mentale skruestik, så til Phlux hviskede jeg, om han vidste, hvad dørsymbolerne betød? “Det er da nemt nok”, lød hans hviskende svar. “Vi er i tredje rum på venstre hånd”.


Længere inde i det store rum pegede vagten nu på en lang hylde langs den ene væg. Det så ud til, at den rummede et sammensurium af mærkværdige genstande lige fra ruller med kabler til pakker og sække hvis indhold, jeg ikke havde den fjerneste anelse om. Det var Phlux, der først fik øje på årsagen til, at vagten havde peget på hylden. Der var de jo vores tasker, anbragt oven på nogle fyldte sække. Hurtigt fik Phlux undersøgt, at der ikke manglede noget af indholdet. Jeg fik selv lejlighed til at gennemgå min egen taske. Det så heldigvis ud til, at intet var fjernet. Mens Plax stadig mentalt fastholdt vagten, formåede han samtidig at give Phlux besked om at fremdrage imitatoren, så den unge vagts profil kunne indlæses i apparatet. Herefter modtog både Phlux og jeg et budskab om, at blive i lagerrummet og vente. Plax lod os forstå, at han snart ville vende tilbage, idet han med en håndbeægelse først viste, at han gerne ville have imitatoren udleveret, hvorefter han forlod rummet med vagten gående foran sig.


Vagten blev nu ”beordret” til at inspicere de lokaler, hvor de øvrige vagter opholdt sig. Hvis der var nogen, der stillede spørgsmål til deres forehavende, blev han instrueret i at sige, at der var tale om et besøg fra en sikkerhedsrådgiver, som skulle undersøge forholdene. Det blev efterhånden til en længere spadseretur for det umage par, hvor de kom rundt til så forskellige lokaler som vagtstuen, spisesalen, sovesalen, forhørslokaler og flere lagerrum. På hele turen havde Plax god lejlighed til at få afbildet samtlige personer, de mødte, idet han gik med imitatoren holdt foran sig, som var det et videokamera eller et fotoapparat. Da de atter nåede forbi spisesalen, ”bad” Plax den unge vagt sætte sig ned, og i øvrigt glemme alt om rundturen og de tre undslupne handelsfolk. Nu måtte han hurtigt finde tilbage til vennerne, så de kunne komme videre.


Efter godt tyve minutters venten, begyndte Phlux at blive utålmodig. At vente på andre, var nok heller ikke hans største dyd. “Hvor pokker bliver han af?”, sagde han flere gange i irritation over den lange ventetid. “Han burde vel have været tilbage for længe siden”. Jeg trak bare på skuldrene. Ikke fordi jeg var ligeglad, men kunne jo ikke give ham et fornuftigt svar. Efter endnu fem minutters forgæves venten, tilbød jeg at sondere terrænet. Jeg lyttede efter, om der kunne høres fodtrin på gangen, men alt var stille. Dernæst åbnede jeg døren og kiggede forsigtigt ud. Der var fri bane. Uden en lyd listede jeg hen imod den dør, jeg vidste førte ud mod toldskranken og videre op til overfladen. Henne ved den sidste dør på højre hånd registrerede jeg kort symbolet ˂˄ og skulle til at fortsætte ligeud, idet jeg blev opmærksom på, at døren pludselig åbnedes. Et kort øjeblik blev jeg helt paralyseret af den uventede handling samtidig med, at mit hjerte næsten stod stille. Der var ikke noget sted at gemme sig og snart efter stod jeg ansigt til ansigt med en høj, slank vagt i den karakteristiske blå uniform. Tilsyneladende blev han lige så overrasket over at se mig, idet han standsede brat og var ved at tabe et apparat, som han holdt udstrakt foran brystet.


Det var umiddelbart ikke en person, jeg kunne genkende, men heldigvis lod det til, at han ikke gjorde noget forsøg på at tilkalde de andre vagter. Da jeg hørte mit navn udtalt, genkendte jeg endelig apparatet som imitatoren og kunne så regne ud, at der måtte være tale om Plax. Om man så må sige ikke i egen person, men i en ny skikkelse. Min lettelse var mærkbar, da vi sammen gik tilbage, for at hente vores utålmodige kammerat. “Vent lige lidt”, lød det pludselig, inden vi var nået helt hen igen til den tredje dør. “Skal jeg ikke lige finde en ny permaskikkelse til dig?” Med et smil til Plax indvilligede jeg i hans forslag. Jeg kunne selv få lov at gennemse de muligheder, han havde fået hentet ned i imitatorens profiler. Én af dem passede nogenlunde til min alder og statur, men var en smule bredere over skuldrene, end jeg var. Efter at have peget på den valgte profil, følte jeg den silkebløde fornemmelse kortvarigt, der fortalte mig, at jeg nu var i besiddelse af en ny permaskikkelse. Et hurtigt kig i imitatorens spejlfunktion beviste, at jeg nu var iklædt den blå uniform med baret over et lyst hår, og havde et mere veltrænet udseende end normalt. Jeg kiggede herefter også ned ad mig selv, og kunne konstatere, at jeg på fødderne var forsynet med tilsvarende sorte mokkasiner, som også Plax var iført. “Thomas, skal vi ikke lave lidt sjov med Phlux?” Plax sendte mig sit sædvanlige skæve smil, idet han lod mig forstå, at han nok skulle føre ordet. Jeg fulgte nu blot med lidt ilde til mode, for det var nu ikke sikkert, at Phlux ville synes om en lille spøg.


Phlux så både overrasket og nervøs ud, da han så to vagter træde ind i rummet. Bag dem lukkedes døren igen automatisk. Fra den højeste af vagterne hørtes en forarget bemærkning til ham om, at det ikke var tilladt i lagerrummet med fremmede handelsfolk. Desuden blev han bryskt spurgt om, hvordan han var havnet derinde, og til sidst blev han bedt om at følge med til et forhør. Inden vi alle tre igen skulle forlade lokalet, blev jeg beordret til at hente de tre tasker. For at overbevise Phlux, tilføjede Plax, at der var givet ordre til at afhente de fremmedes tasker til videre undersøgelse af indholdet. Phlux brummede irriteret både over vagterne og over, at Plax ikke var kommet tilbage i rette tid. Det lod desværre til at ende pinligt, måtte han konstatere. Jeg skulle lige til at åben døren igen, da Plax bad mig vente lidt. “Nå, Phlux, mon ikke det snart er på tide at hilse dine venner velkommen”. Han var ét stort grin nu. Lidt efter lidt gik det op for Phlux, at der ikke var tale om rigtige vagter. Med en finger pegede han mod Plax, idet han udtalte, at “det skulle vi få betalt”, hvorefter han selv grinede, lettet over det heldige udfald af situationen.


Vi fik nu hurtigt sat ham ind i tingenes tilstand. “Så er det din tur Phlux, til at vælge en ny permaskikkelse”. Jeg tror, han helst ville have valgt Bombax, men da der ikke var mulighed for det, måtte valget falde på en anden. Det endte med en ældre, lidt fedladen vagt, hvis rang, til Phlux' tilfredshed, var højere end både min og Plax'. Så kunne han få lov at føre ordet og bestemme, fik han meddelt os. “Nå Plax, lad os så komme videre med vores forehavende”, kom det resolut fra Phlux. “Ja, lad os komme af sted”, svarede Plax, idet han forinden gemte imitatoren væk i sin taske. Med vores genfundne bagage forlod vi nu rummet, og gik længere ned ad gangen. Det viste sig, at der var i alt seks døre på hver side af gangen, som hver især var forskudt således, at dørene ikke var lige overfor hinanden. Dermed var den sjette dør på højre hånd med symbolet >⁑⁑⁑ den sidste, inden vi via en ny dør for enden, kom ind i en ny sektion. Et skilt på denne dør antydede, at her var der mulighed igen for at finde transportplatforme, såfremt jeg tolkede skriften ▬▬ ⸎⸨⸩⁑⸛ korrekt.


Inde på beboelsesområdets næste niveau var Phlux godt tilfreds med, at han ikke behøvede at gå længere, for godt 10 m fra indgangspartiet sås endnu en række symboler angivet på væggen: ▬▬ ⸎⸨⸩⁑⸛► Snart efter fik han udløst en mindre platform, der viste sig at være udformet til fire entiteter. “Hold på hat og briller”, forlød det nu muntert fra Phlux. Han var rigtig kommet i sit es her, hvor han kunne få lov at styre platformens hastighed videre nedad i komplekset. “Hvor langt skal vi egentlig, før vi er fremme?”, måtte jeg råbe. “Der er ikke så langt igen”, kunne Plax svare. “Når vi kommer ned på tredje niveau, vil vi snart være fremme ved udviklingsafdelingen”.


Efterhånden syntes jeg at farten var temmelig høj, og jeg måtte koncentrere mig om at holde godt fast i håndtagene foran mig. En ubehagelig trykken for ørerne gav mig mindelser om flere af de flyrejser, vi havde foretaget i sin tid på Jorden, og jeg måtte forsøge at udligne trykket, ved at foretage gentagne synkebevægelser. Flere gange på turen blev vi passeret af andre platforme. Nogle folk hilste, mens andre så ud til slet ikke at bemærke os, eller måske ikke ønskede selv at blive bemærket. De der hilste, var typisk klædt i samme uniformer som vores. Endelig standsede platformen i en jævn deceleration, for til sidst helt at stoppe, inden den blev indfanget i en nedadgående bevægelse gennem endnu en lodret betonskakt. Jeg benyttede den mere beherskede hastighed og dermed stilhed til at stille endnu et spørgsmål til Plax. “Hvad hedder vi egentlig, hvis nogen skulle få lyst til at spørge os om det?” Som svar pegede Plax på et lille symbol øverst på uniformens venstre brystdel. Jeg må indrømme, at jeg ikke tidligere havde lagt mærke til det, for det fyldte kun få centimeter.


Det tegn Plax pegede på var et ‡Ѻ⁂ “Jeg er vagt af anden grad Moda Tre”. På mit fårede udtryk, kunne Plax se, at han hellere måtte forklare det nærmere for mig. “Anden grad giver næsten sig selv, mens det næste symbol er tegnet for månen Moda, og det sidste tegn betyder, at jeg er nummer tre fra månesystemet i vagtteamet. Symbolerne på din uniform viser ‡ʬ*, så du er med andre ord også vagt af anden grad, men fra planeten Worawan, og har derfor navnet Worawan Et. Phlux’ symbol derimod er =ƜꝌ, hvilket giver ham navnet Trix Olexni. Trix svarer nok omtrent til den grad, du kender som oberst, mens Olexni er en planet med én måne præcis som Jorden, men blot med det faktum, at det er månen, der er beboet. Såvidt jeg erindrer, så kalder de lokale månen for Olexniba. Og husk, Thomas, brug kun vores rigtige navne, når vi kan være sikre på, at andre ikke lytter”. Jeg nikkede alvorligt til Plax, mens jeg forsøgte at lære de nye navne udenad.


Platformen standsede i en ny sluse, hvor vi atter blev skannet af en blålig lysstråle. Derefter måtte vi træde ned på gulvet, for at udløse de automatiske døre i den anden ende af sluserummet, der bar et nyt symbol: ⁂⸛֍ for beboelsesområdets tredje niveau med udviklingsafdelingen. Det forekom mig, at temperaturen nu var steget adskillige grader, så vi måtte befinde os langt nede under planetens overflade. Den automatiske dør lukkede sig igen bag os, og Phlux pegede hen mod angivelsen af den næste transportplatform, hvor der stod ▬▬ ⸎⸨⸩⁂⸛֍► Efterhånden forstod jeg ganske godt symbolikken. Vi måtte nu bevæge os det sidste stykke mod udviklingsafdelingen for rumfartøjer. Jeg var spændt på, hvad der ventede os, når vi nåede frem. Med Phlux' styring af platformens display, kunne jeg være sikker på, at vi ikke ville snegle os af sted.


Efter godt og vel tre kvarters hæsblæsende ræsen på de magnetiske felter, nåede vi endelig frem til en ny automatisk dør, hvor platformen, i et noget lavere tempo, blev bragt til standsning. Tegnene ⸨⸩⁂⸛֍ på døren viste, at vi var på rette vej og stadig i beboelsesområdets tredje niveau. Hvor langt nede det egentlig var, havde jeg kun ringe anelse om, men sikkert var det, at såfremt man skulle gå op til overfladen ad trapper, så ville der være langt. Til fods trådte vi nu ind ad døren til et nyt rum, og blev modtaget af to vagter i samme uniformer, som vi selv var iklædt, men med den forskel, at de på højre brystdel også havde logoet for udviklingsafdelingen ֍ angivet i et større format. Da de fik øje på Phlux, gjorde de straks honnør samtidig med, at de rejste sig op fra den skranke, hvor de havde siddet og halvsovet. Trods høfligheden krævede forskrifterne, at de forlangte både legitimation og adgangspapirer. Med en noget nonchalant håndbevægelse kaldte Phlux nu Plax frem til skranken. “Vil De være så venlig at fremvise vores akkreditiver”, lød det nu lidt højtideligt og affekteret.


Kort forinden havde Plax hurtigt fået foretaget en skanning af de to vagter. Ingen af dem var fra Goderax, eller havde for den sags skyld mentale defekter, stålimplantater eller led under lignende forhold, der kunne føre til blokering for hans evner. Selvsikkert gik Plax frem, mens han fastholdt de to vagter mentalt. Med den største selvfølgelighed rakte han nu ind over skranken og tog en stak papirer. Idet han rakte stakken frem til den ene af vagterne, ”fik de at vide”, alt alle papirer var korrekt udstedt, så de roligt kunne lade de tre nyankomne passere. Stående blev der herefter både gjort honnør for dem alle og bukket høfligt. Første forhindring var overstået i den sikrede afdeling, og nu gjaldt det om at finde en platform, der kunne bringe os hurtigt videre.


Phlux førte an i et nyt gangsystem forbi vagterne og ind ad den næste automatiske dør visende ▬▬ ⸎⸨⸩⁂⸛֍ og igen 10 m senere adgang til næste platform ved markeringen ▬▬ ⸎⸨⸩⁂⸛֍> Jeg gættede på, at det sidste symbol > betød, at distancen, man kunne tilbagelægge var mindre, end vi hidtil havde måttet tilbagelægge. Det viste sig at være korrekt, idet der ikke gik mere end godt 10 minutter, inden Phlux kunne parkere foran en dobbeltdør, der syntes kraftigere armeret, end jeg hidtil havde set dem. Her stod der ”₼⁂⸛֍˄”. Plax pegede på døren og fulgte op med en hurtig forklaring, inden jeg kunne nå at spørge.


“De første tegn viser, at vi er fremme ved den store produktionshal for udvikling af rumfartøjer, mens det sidste angiver, at der er adgang til at lette fra planetens overflade. Hov”, lød det pludselig fra ham. “Jeg kom lige i tanke om noget. Inden vi går ind, vil det nok være på sin plads med en lille ændring på uniformerne”. Med disse ord trak han atter imitatoren frem fra tasken og udførte en korrektion for hver af os.


Som ved et trylleslag, var der nu fremkommet et logo på højre brystdel med udviklingsafdelingens tegn. Imens Plax atter lagde imitatoren væk, kommenterede han lavmælt sin handling. “I beboelsesområderne må alle medlemmer af planeternes og månernes forbund komme, men her hvor fartøjerne udvikles, er der kun adgang for særligt udvalgte. Det gælder også vagtkorpsene, så uden udviklingslogoet, ville vi helt sikkert blive standset i sikkerhedskontrollen”. Med den nye detalje på plads, kunne vi roligt fortsætte. Døren gik automatisk op, og endnu en sikkerhedsskanning blev foretaget, hvorefter vi havde fri adgang. Phlux vendte sig om mod os, idet han lavmælt sagde, “at det var sikkert også godt, at han havde titel af en Trix, for så var der nok ikke nogen, der stillede spørgsmål ved hans tilstedeværelse med et følge. Nu må vi så se, om ikke vi kan få afdelingsleder Bullatlas i tale”.


“Bullatlas”, sagde jeg henkastet, idet jeg smagte lidt på udtalen af navnet. “Det er da et lidt mærkeligt navn”. “Ha, ha”, grinede Plax. “Så vent bare til du ser ham. Hvis han ikke har været på kraftig kur, siden vi sidst så ham, så er han nem at genkende. Omkring 140 kg og 2 m høj med et langt og vældigt fuldskæg samt helt skaldet. I øvrigt stærk som en okse. Det siges, at han engang løftede den ene ende af et fartøj op med de bare næver, for at befri en medarbejder, som havde været så klodset at lade sig komme i klemme under det”. Jeg sank en lille klump i halsen. Den fyr lød som én, man burde holde sig gode venner med.









[ 3 ] Farvel til Conatrax


Den store hal vi var kommet ind i, var et syn for guder. Helt benovet stod jeg nu og betragtede alt omkring mig. Det var et rektangulært rum med meget høje vægge, som flere steder var plastret til med mærkelige rør og afsatser, der var afgrænset med hegn eller gelændere. Tilsyneladende var der flere niveauer, for noget, der lignede elevatorer, kørte op og ned fra afsats til afsats. Et kæmpe gulvareal var fyldt med travle skikkelser i sorte dragter, der var pyntet med gule striber. De arbejdede på flere forskellige typer af rumskibe, så det ud til. Ét var ovalt, mens et andet havde en slags korte deltavinger.


Først da Plax bad mig følge med, fik jeg løsrevet mig fra det gevaldige skue. Noget af det mest ejendommelige, jeg lagde mærke til, var nogle hjælperobotter, der lydløst svævede rundt og løftede materialer og værktøj op, eller holdt de forskellige dele af fartøjerne oppe, så de nemt kunne sammenføjes. Der blev svejset, nittet, pudset og banket i ét væk, og ingen tog tilsyneladende notits af de tre personer i blå uniformer, som fulgte den ene væg på vej mod én af elevatorerne. Lyset fra svejseflammerne gav en varm kontrast til det ellers kolde, blå lys, der herskede i hallen, og indhyllede hele scenariet i en sælsom atmosfære.


Én af de sortklædte arbejdere kom på et tidspunkt forbi vores lille delegation, og Phlux benyttede lejligheden til at spørge vedkommende, hvorhenne vi kunne finde afdelingslederen. Støjen fra de forskellige værktøjer var svær at overdøve, så han nøjedes med at pege op mod én af afsatserne godt og vel et par hundrede meter oppe. Med et “tak”, gik vi videre, indtil vi nåede frem til én af elevatorerne, hvor vi nu blev transporteret op til næste niveau sammen med en mindre flok af arbejdsfolkene. Elevatoren kørte temmelig hurtigt, så det gav et sug i maven, da den startede med et ryk og snart susede opad. Heldigvis standsede den mere behageligt, og vi kunne nu træde ud et niveau højere oppe.


For at man ikke skulle være i tvivl, var der flere steder markeret, hvor man befandt sig. ** var det gennemgående symbol her. Omkring 10 m længere fremme fandt vi den næste elevator, der fremviste følgende skilt: ”*˅▬▬⁂˄”. I samme tumlende hastighed fik vi os transporteret endnu et niveau højere op. Efter en kort diskussion mellem Phlux og Plax, blev de enige om, at vi skulle prøve at afsøge de tilstødende rum på afsatsen ved at begynde at gå til højre. “Prøv at se, om I kan finde Bullatlas’ kontor”, sagde Phlux, mens vi begyndte at gå i den aftalte retning. “Det må være her et sted i nærheden”, supplerede Plax. “Hvordan kan vi genkende det”?, måtte jeg vide. “Jeg tænker, at der må stå noget med tre streger, for det plejer at være betegnelse for lederen”, kunne Phlux oplyse. Indtil videre var det kun niveaubetegnelsen ⁂, jeg kunne få øje på. Der var åbenbart en del kontorer her på tredje etage, så det var ikke helt nemt at finde rundt. Endnu nogle minutter gik med at defilere forbi de forskellige rum, som så ud til at stå ubenyttede hen. Der var ikke en sjæl at spørge om vej, men så pludselig kom der et udråb fra Plax. “Derhenne er det, tror jeg”. Ganske rigtigt så det, med markeringen ≡֍≡ på døren, ud til, at vi var kommet til rette sted.


Phlux bankede på, og efter at have hørt et højt “Ja”, åbnede han døren. Afdelingslederen rejste sig fra sit skrivebord og modtog os med et gevaldigt håndtryk. Jeg må sige, at Plax på ingen måde havde overdrevet. Bullatlas levede ganske godt op til sit navn. Stor og vældig tårnede han sig op, så jeg næsten fik ondt i nakken af at betragte hans pulserende ansigt. Han bar en grøn dragt af et smartere og kortere snit, end hovedparten af de travle folk, vi havde set i afdelingen. Den var smykket med tre parallelle, gule striber. Vel et tegn på hans høje embede, tænkte jeg. De muskuløse arme stak ud fra den ærmeløse dragt, som var det en mægtig knibtang, parat til knusende at omfavne os.


Hans skaldede hoved på en bred tyrenakke var i fare for at ramme mod loftet i kontoret, og havde det ikke været for hans venlige imødekommenhed, understreget af en buldrende latter og det lange skægs vippen frem og tilbage, så ville han nok have været et skræmmende syn for de fleste. Inden vi blev henvist til hver især at hente en stol frem fra en stak, der stod henstillet ved én af kontorets sidevægge, prikkede jeg til Plax med en bemærkning om, at afdelingslederen mindede mig om en mellemting mellem en skovtrold og The Rock i overstørrelse, såfremt denne havde haft langt skæg. “Hvem er den rocker, du hentyder til?”, spurgte Plax forundret.


“Det er ikke en rocker, men en skuespiller”, måtte jeg rette hans vildfarelse. “Du må da kende flere af de film, han har medvirket i! Hans rigtige navn er Dwayne Johnson. De folk, som kommer i vejen for ham, får som regel gevaldige tæv. Der er action for alle pengene, og det kan man bl.a. se i flere af Fast & Furious filmene, hvor farlige forbrydere jages i det ene bilræs efter det andet”. “Det lyder da spændende. Dem må jeg hellere få set ved lejlighed”, svarede han med sit sædvanlige skæve smil. Jeg skulle lige til at følge op med en bemærkning om, at hans egen kørsel i sin tid i den afghanske by Bamiyan, nok kunne have kvalificeret ham til at deltage i de nævnte films vanvittige actionscener, men blev nu afbrudt af Bullatlas, som med sin dybe røst spurgte ind til, hvad vores ærinde var. Klogeligt lod vi Phlux føre ordet, så illusionen om en højtstående officers besøg med følge kunne bevares, og vores virkelige identitet fortsat kunne skjules. Efter en kort præsentation kunne Phlux tage fat om nældens rod så at sige. “Kære hr. Bullatlas, vi er kommet her i dag på vegne af en undersøgelseskommission under Forbundsrådet. Der er givet bemyndigelse til at undersøge en ulykke, hvor et fartøj, bygget her i udviklingsafdelingen, var indblandet for noget tid siden”. “Og De antyder så, at vi har været sjuskede i konstruktionen af dette fartøj hr. Olexni?” “Nej, nej på ingen måde. Tværtimod finder vi det meget mærkeligt, såfremt der skulle have været en konstruktionsfejl. Det drejer sig om model Thundertex Ʌ⁂, som jo ellers er et gennemtestet og længe anvendt transportmiddel. Ulykken skete i forbindelse med en eksplosion i det område, hvor de otte krystaller var anbragt med det resultat, at disse krystaller, så at sige, spredtes for alle vinde og fartøjets fremdrift ophørte. Nu er mit spørgsmål så, om krystallernes energi på nogen måde kunne have forårsaget denne eksplosion?”


“Hr. Olexni, jeg må tilstå, at jeg aldrig har hørt om et sådant ulykkesforløb med nogle af vores modeller”, lød det undrende fra Bullatlas. “Som jeg ser det, kan den eneste årsag kun være, at nogen på et tidspunkt har beskadiget fartøjet. Om det så har været et uheld, eller en bevidst handling, må undersøges nærmere. Hvis vi kan få adgang til vraget, vil vi kunne analysere hændelsen”. “Det er desværre ikke længere muligt”, måtte Phlux indrømme. “Der var installeret en form for selvdestruktion, som var så kraftig, at intet er tilbage af fartøjet. Efter sigende var det nødvendigt, så maskinen ikke skulle falde i de forkerte hænder”. “Hmm, og hvem var denne fjende i så fald?”, ville Bullatlas vide. “Det er desværre tophemmeligt, så det er ikke muligt for mig at afsløre”, løj Phlux.


“Nuvel, har De så nogen anelse om, hvem dette uheldsfartøj tilhørte?”, fortsatte Bullatlas sin spørgen. “Ja, det er ganske vist en del cykler siden, at hændelsen forekom, og de pågældende entiteter er ikke blevet fundet”, kunne Phlux fortsat berette. “Det frygtes, at de ombordværende blev udslettet samtidig med fartøjet, og desværre er der ingen øjenvidner til uheldet, eller forbrydelsen om De vil. Vores hidtidige undersøgelser har påvist, at det drejer sig om to handelsrejsende ved navn Phlux og Plax, som var på en karavanemission fra Phloxitrax mod Covalentas-systemet, da deres fartøj tilsyneladende afveg fra ruten og blev draget mod et andet og fjerntliggende solsystem. Efter pålidelig kilde styrtede deres fartøj til sidst ned et sted på en planet i det pågældende system, da krystallerne eksploderede og rum skibet herefter var prisgivet, og altså til sidst blev tilintetgjort på planetens overflade. Uafklaret er det så, om De eventuelt har kendskab til, om nogen udefrakommende skulle have været her i udviklingsafdelingen kort før, at det pågældende fartøj blev afhentet af de to handelsrejsende?”


“Hmm, Phlux og Plax, sagde De?. De navne forekommer mig bekendt, Lad mig lige slå op i vores kundearkiv”. Bullatlas ledte nu en tid efter oplysning om aflevering af den uheldsramte Thundertex Ʌ⁂. Mens mine venner tålmodigt ventede en rum tid, gennemsøgte udviklingslederen sit arkiv. Snart efter lød der et “Ja, her er det. Fartøjet blev afhentet her i rumhavnen for ca. 346 cykler siden – det vil sige 346 rotationer for Conatrax omkring dværgstjernen. De sidste tekniske og sikkerhedsmæssige tests blev foretaget lige inden afhentningen, og der er ingen optegnelser om besøg fra andre kort forinden, så alt i alt, er det meget usandsynligt, at der skulle være foretaget noget ulovligt her i vores afdeling”.


Mens samtalen fortsatte med spørgen fra Phlux' side om forskellige tekniske data på den pågældende model, benyttede jeg ventetiden til at kigge lidt på kontorets indretning. Det var egentlig et ret lille rum set i forhold til, at her sad den øverste leder af udviklingsafdelingen. Det store skrivebord, som Bullatlas sad bag, var det møbel, der fyldte mest, og ellers var det temmelig spartansk indrettet. Ved siden af de stole vi havde hentet, stod en slags arkivskab med flere skuffer, og udsmykningen bestod af en række tegninger af de forskelle modeller, man fremstillede på stedet. Tilsyneladende var der ikke rigtigt noget personligt præg af hverken familiefotos, diplomer eller bøger. Sådanne sager, som man normalt ville opsætte i et jordisk kontormiljø.


Mine tanker omkring lokalets indretning blev afbrudt ved et spørgsmål fra Bull-atlas' side. “Mine herrer, De må meget undskylde, men jeg har jo helt glemt at byde Dem på en lille forfriskning. Kunne jeg friste med en bid vorats og lidt deltos til ganen?” Phlux og Plax var ikke længe om samstemmende at sige “Joh, tak som byder”. Bullatlas ringede efter en medarbejder via en knap i skrivebordet, og kort efter kom én af de sortklædte folk ind. Denne fik besked på hurtigst muligt at fremskaffe de ønskede fødevarer. De måtte have en forsyning i nærheden, for det varede ikke længe, inden han vendte tilbage og satte en bakke fra sig, hvorefter han igen forlod kontoret. Bullatlas opfordrede os nu til at tage for os af varerne samtidig med, at han fandt fire glas frem. Maden, der var anbragt i nogle små kurve, synes jeg lignede en slags brunsviger, og mine tænder løb i vand ved synet af kurvenes indhold. Fra en stor karaffel skænkedes der nu op i glassene. En væske med en mørk, gylden farve omtrent som cognac. Der blev snart skålet.


Drikken duftede dejligt af en kraftig lakridsaroma, der mindede mig om anis. Jeg tømte glasset på én gang, men erfarede snart, at det var ganske stærke sager. Plax nåede ikke at advare mig og stod nu med en bekymret mine ved siden af mig, mens jeg måtte hoste et par gange. Bullatlas grinede buldrende akkompagneret af Phlux' brummen. “Ha, ha”, lød det fra afdelingslederen. “Den unge mand skal nok få hår på brystet efterhånden”. Da jeg var kommet lidt til hægterne igen, kunne Plax oplyse mig om, at deltos var en stærk drik baseret på en rodfrugt, hvis smag kunne sammenlignes med nogle af de modbydeligt stærke chiliarter, man havde på Jorden. Faktisk var saften fra deltos giftig, og skulle først igennem en kogning og senere hen en fermenteringsproces, før det var muligt at drikke den.


Nu var det tid at smage kagen og jeg var også blevet ret sulten. Den smagte nu ikke som brunsviger, men nærmere som en sød form af en blanding mellem sandkage og tortilla. Der var også noget, der knasede mellem tænderne, men det smagte fint og lagde efterhånden en god bund i min slunkne mave. “Hvad består denne vorats egentlig af?”, var mit videbegærlige spørgsmål til Plax. “Nåh, ja, det har du ikke smagt før. Det er en meget populær spise, som bages med nogle frø af den plante, der hedder vorats. Frøene kan males til en fin mel”.


“Hvad er det så, der knaser så fint?”, var mit næste spørgsmål, mens jeg tog endnu en bid. “Nåh”, svarede Plax, “det er såmænd bolax, der er blevet kværnet sammen og blandet i. Det nærmeste du nok kan sammenligne det med er græshopper”. Den sidste bid blev mærkeligt nok hængende lidt i halsen og til Bullatlas' store morskab, måtte han atter fylde mit glas, så den stærke drik, nu i mere forsigtig indtagelse, kunne hjælpe kagen ned gennem min sammensnørede hals. Plax bankede mig et par gange i ryggen, for at fremme mine synkebevægelser. De grinede alle tre højlydt af mine problemer med dette, mit første, bekendtskab med de særprægede fødevarer. Phlux puffede mig i siden, idet han lavmælt forklarede, at drikken deltos kom fra Goderax, og at Plax altid var temmelig irriteret, når de skulle forhandle om prisen med de lokale, eftersom han jo sjældent kunne ”overbevise” dem om at sælge varen til en favorabel pris. Med andre ord betød det helt sikkert, at Plax ikke kunne snyde beboerne på Goderax.


Der blev banket på døren, og efter at Bullatlas igen havde givet sin tilladelse med et “Ja”, kom den samme unge medarbejder ind, som tidligere havde bragt fødevarerne til gæsterne. Han gik nu helt hen til Bullatlas og stillede sig ved siden af ham bag skrivebordet. I næste nu bøjede han sig ned og hviskede noget i øret på afdelingslederen. Det var åbenbart en alvorlig meddelelse, for jeg kunne se på Bullatlas' ansigt, at han virkede både forundret og bekymret. “Tak for beskeden Mota”, kom det kort fra ham. Mens han ventede på, at Mota atter var gået ud af kontoret og havde lukket døren bag sig, vandrede Bullatlas lidt hvileløst frem og tilbage bag skrivebordet.


“Er der sket noget”, spurgte Phlux nu lidt ængsteligt. “Hmm, det lader til, at et vagtteam har fundet et fremmed rumfartøj, som de har beslaglagt og nu er ved at fragte hertil. Er det en sag d'herrer kender noget til?” Phlux måtte rømme sig lidt. “Ahem”, det er sandsynligvis et fartøj, som på én eller anden måde er indblandet i den prekære sag, vi efterforsker. Jeg kan desværre ikke afsløre detaljer på nuværende tids-punkt, da sagen er hemmeligstemplet”. Bullatlas nikkede kort, men måtte alligevel kommentere et forlydende, som Mota havde videregivet. “Ifølge én af vores teknikere, som kortvarigt har taget fartøjet i øjesyn, er det ikke én af de modeller, som FFPM råder over. Ja det hævdes sågar, at det antagelig stammer fra Noblutrax og i så fald må være en nyudvikling”. “Hvorfor mener denne tekniker det?”, spurgte Phlux nu, med påtaget overraskelse.


“For det første ser skroget ud til at tilhøre en rumfærge. Det er en oplysning, som vi kan tilgå i et lukket arkiv, som kun medarbejdere på højeste sikkerhedsniveau må have kendskab til. Mere mærkeligt og bekymrende er det, at denne rumfærge var udstyret med de samme krystaller, som vi jo selv anvender. Altså må der enten foreligge et konstruktionssamarbejde med nogen, der kender vores teknologi, eller folk på Noblutrax har ved et tilfælde fået nys om vores fremdriftssystemer, og er så endda lykkedes med at komme hertil. Begge scenarier er helt utænkelige og må indebære en eller anden grad af forræderi”.


“Jeg er ganske enig hr. Bullatlas, men det er jo netop derfor, vi efterforsker sagen i al hemmelighed”, søgte Phlux at overbevise. “Og det mandskab, der fløj i rumfærgen, har man sørget for at internere det?”, måtte Bullatlas vide. “Jeg må indrømme, at vi på nuværende tidspunkt ikke ved det, så der må udvises den yderste forsigtighed”, løj Phlux. “Vi har endnu ikke kunnet forhøre den indsatsleder, som er tilknyttet det beboelsesområde, der ligger nærmest det sted, rumfærgen blev fundet”. “Vi skal gøre, hvad vi kan, så vi i det mindste kan sørge for, at disse indtrængende væsner ikke kommer videre”, sagde Bullatlas, idet han rejste sig og gav hånd til os, som tegn på at samtalen var ovre. “En sidste opfordring hr. Bullatlas”, kom det fra Phlux. “Det er af stor vigtighed, at der ikke spredes panik blandt FFPM's befolkning, så hele denne sag må fortsat holdes i dybeste hemmelighed”. “Naturligvis hr. Olexni. Stol De blot på det”, sluttede Bullatlas af.


Mens udviklingslederen gjorde sig klar til at fortsætte sit arbejde, begav vores lille delegation sig atter på vej, men inden han var kommet helt ud ad døren, vendte Phlux sig om, idet han fremkom med endnu en anmodning. “Hr. Bullatlas, De kunne vel ikke hjælpe os med at komme videre til Phloxitrax, så vi kan aflægge en foreløbig beretning? Da vi jo i sagens natur ikke officielt kunne lande her i Laths rumhavn, måtte vi fortage en landing i et øde område, og jeg er bange for, at vi fik beskadiget vores landingsstel i et stenet område. Ville det være muligt at låne én af Deres nye modeller, indtil skaden på vores fartøj er udbedret?” Bullatlas tænkte sig lidt om, inden han bekræftede, at han naturligvis gerne ville hjælpe Forbundsrådets udsendinge.


Fra en stak på skrivebordet fremdrog han noget, der lignede et stykke papir, som han herefter underskrev og gav et stempel. “De kan få lov at afprøve vores nye model Thundertex Ω⁑⁑, men husk at overgive koordinaterne på det beskadigede fartøj til personalet i rumhavnen, så de kan afhente det og foretage reparationen”. Med et “mange tak” og et nik, modtog Phlux den fremrakte skrivelse og overlod den straks til Plax med et sigende udtryk. Herefter ”sendte” Plax en kort meddelelse til Bullatlas om at glemme, at de havde holdt dette møde, og at der skulle holde et beskadiget fartøj parkeret ude i ødemarken.


Med den skriftlige tilladelse til at ”låne” et andet fartøj, gik vi nu hen mod endnu en elevator, der kunne bringe os op til Laths rumhavn. Et spørgsmål trængte sig på for mig. “Phlux, hvorfor prøver vi ikke at få udleveret vores rumfærge i stedet for?” “Tjah, Thomas, hvis du kunne få lov at vælge mellem en ny sportsvogn og en gammel spand, hvad ville du så vælge?”, lød det med et stort grin. “Mon ikke den nye model er betydelig hurtigere og bedre, end både det rumskib, vi kom til Noblutrax med, og den gamle rumfærge, vi byggede om?” Det kunne jeg selvfølgelig godt se var et ganske smart træk, såfremt den nye model var tilstrækkelig testet. Vi måtte tage chancen.


Det varede ikke længe, inden vi kom til en elevator, hvis påtegning viste ”**˅▬▬˄⁑⁑”. Med sikkerhedshegnet forsvarligt lukket, fik vi endnu en hastig opstigning til niveau fire i komplekset. Da mit maveindhold atter var faldet på plads, vovede jeg mig ud på et gulv, der syntes at udfylde hele afsatsen bortset fra tre afgrænsninger, der viste sig at være de transportplatforme, som brugtes til at bringe fartøjerne fra niveau et til rumhavnen. Ved hver platform kunne jeg se en markering, der viste ”*˅▬▬˄⁑⁑”. Rundt omkring holdt endvidere fire rumskibe. Det ene et mindre, ovalt og to større, aflange, mens det sidste længst til højre så mere strømlinet ud. Det var det sidstnævnte fartøj, Phlux udpegede. “Her er det”, sagde han. “Model Thundertex Ω⁑⁑. Det sidste nye skrig. Det skal nok blive sjovt”. Jeg fornemmede igen, at min sarte mave kunne blive sat på en alvorlig prøve.


En person klædt i rød dragt med to gule striber kom os i møde. Phlux hilste med en håndbevægelse, idet han hurtigt gjorde vi andre opmærksom på, at det var en flytekniker, som bl.a. stod for at klargøre maskinerne. “Goddag, hvad kan jeg hjælpe d'herrer med?”, blev vi mødt med. Phlux forklarede nu, at vi var en delegation fra Forbundsrådet, som havde fået bemyndigelse til at tage Thundertexen i besiddelse. Samtidig rakte Plax den underskrevne tilladelse frem mod teknikeren. Denne granskede nøje papiret med underskrift og stempel.Alt så ud til at være i orden. Han nikkede tilfreds og rakte tilladelsen retur til Plax.


“Hvor hurtigt kan De færdiggøre fartøjet, så det er klar til afgang?”, ville Phlux nu vide. “Hmm”, lød det fra teknikeren. “Lad mig se. Jeg skal have rigget kry-stalopladeren til, så den via Agatex' stråler, kan give tilstrækkelig energi til krystaloktaederet i Thundertexen, før det vil blive muligt at lette med den. Jeg vil tro, at det tager ca. 2,73 grader”. Plax skyndte sig at forklare for mig, at det svarede til ca. to timer for jordlinge, idet de 2,73 graders rotation omkring dværgstjernen omtrent passede med det angivne Jordinterval. “Nuvel hr”? “Modari Confus, til tjeneste”, smilede flyteknikeren venligt. “Trix Olexni”, svarede Phlux og gav Modari et håndtryk. “Giv os besked, når krystallerne er opladet. Ventetiden kan vi så tilbringe i jeres messe”. “Javel hr. Olexni. De finder messen derovre”.


Modari pegede med en pulserende, bar arm til højre over mod et aflukke helt i venstre udkant af rumhavnens platform. Med et “tak” fra Phlux, begav vi os nu i den angivne retning over imod messen. Jeg kunne ikke dy mig for at komme med en lille vittighed: “at man da ikke måtte håbe, at ham flyteknikeren levede op til sit efternavn og ville være helt rundt på gulvet”. Både Phlux og Plax så spørgende på mig, hvorefter Phlux spurgte, hvad jeg mente med det?, og Plax supplerede med et “altså Thomas, nogle gange er du mærkelig”. Jeg opgav at forklare nærmere, da vi nu var kommet hen til messens indgang, og vittighedens pointe alligevel var faldet helt til jorden.


Inde i messen blev jeg helt overrasket over at se, hvor meget stedet egentlig lignede en café på Jorden med rækker af borde og stole, en bardisk og ud-smykning på væggene af diplomrammer og flytegninger samt miniaturemodeller hængende fra loftet. Et sted hang der også en serie billeder, jeg ikke kunne bestemme nærmere. Plax og jeg satte os ned ved et bord, mens Phlux gik op til baren, for at bestille de ønskede varer. Jeg henledte nu Plax' opmærksomhed på billedserien. “Ja, de er til ære for FFPM's regerende medlemmer”, kunne han meddele.


De var temmelig forskellige i udseende. Ikke bare i forhold til statur, men også klædedragtens udformning. Ganske vist var der ikke nogen med spidse ører eller grøn hud og antenner, men alligevel var der enkelte, der stak ud. Særlig én lille entitet, der var helt skaldet og havde en grålig hud. Øjnene var også lidt mærkelige, syntes jeg, idet de var store og mørke, samt lidt skæve. Dét billede fik mig til at tænke på de mange ufo-historier på Jorden med bortførelser, hvor folk mente, at det var små, grålige væsner med store hoveder og store, sorte mandelformede øjne, der havde hentet dem op i de fremmede fartøjer, og hvor de så var blevet udsat for de mest groteske medicinske eksperimenter.


Billedet her lignede nu ikke helt dem, man så afbildet i ufo-litteraturen, men man kunne sagtens få associationer i den retning. “Hvor er ham den grå fra?”, fik jeg spurgt. “Åh, det er vist den ærværdige Dulonas fra Zobradatas. Han kommer fra en beboelig måne i Konax-systemet. De er som regel meget retslærde og har en høj retfærdighedssans, foruden en etisk holdning til deres omgivelser. Jeg tror du vil kunne lide dem, for de går, som du, også meget op i miljøforhold”. “Måske han så burde have været grøn i stedet for grå”, røg det ud af mig. Plax sendte mig bare et skævt smil, idet vores opmærksomhed straks efter blev rettet mod Phlux, som næsten majestætisk kom bærende med en stor bakke. ”Så, venner, så er der serveret. Rigeligt med vorats og deltos”. Klog af skade, nøjedes jeg denne gang med at nippe lidt mere behersket til den stærke drik.


Mens vi sad og nød mad og drikke, kunne jeg følge med i arbejdet udenfor med at gøre energiopladningen klar. Modari var her, der og alle vegne, imens han hersede med flere ”sortdragter”, så de efterhånden fik hejset en form for teleskoparm højt op i luften. Foroven sås et blåt, pulserende lys, og hele vejen ned ad denstang, hvorpå teleskoparmen sad, hang et stort kabel. Nær flyets bagende blev den anden ende af samme kabel fæstnet. Efter et kvarters tid, begyndte det blå lys i toppen af stangen at lyse kraftigt. Opladningen måtte være gået i gang.


Der gik vel endnu en times tid, da jeg kunne mærke, at det var på tide at træde af på naturens vegne. “Øh, Plax”, fik jeg stammet lidt. “Hvor kan jeg finde et toilet?” “Nåh, ja den jordiske svaghed havde jeg helt glemt, men vi må hurtigt finde på en løsning, så du ikke bliver afsløret”. Han puffede til Phlux og inddrog ham i min affaldsstofsproblematik. “Hmm”, brummede Phlux irri-teret. “Det var da også pokkers. Kan du ikke vente, til vi er kommet til Phloxitrax?” “Æh nej, jeg er bange for, at det trænger sig alvorligt på”, kunne jeg oplyse. Plax kiggede sig lidt forvildet rundt i lokalet i håb om, at en løsning ville dukke op. Henne ved siden af baren fik han øje på en art kasse til flasker.


“Thomas, jeg har en idé. Hvis du kan foretage dine affaldsudskilninger i den kasse derhenne, så kan vi bagefter skaffe os af med den i opsplitteren. Du husker jo nok det lille aflukke på væggen i den celle, vi sad i?” Jeg nikkede ivrigt. “På samme vis, som skålene blev opløst af det kraftige, blå lys, kan vi måske også få atomiseret dine efterladenskaber”. “Jamen Plax”, sagde jeg lidt panisk. “Jeg kan da ikke sætte mig og besørge i en kasse her i messen!” “Hmm nej, det går naturligvis ikke”, måtte Plax indrømme. “Vent lidt!” Mens jeg søgte at holde mig, gik Plax hen og ”bad om”, at få udleveret kassen. Kort efter kom han tilbage med den og foreslog mig, at vi sammen gik ud i et baglokale, hvor han så ville sørge for, at vi ikke blev forstyrret. Da vi rejste os fra bordet, fik jeg den idé, at tage en af de kurve med, hvori der havde ligget vorats, foruden en tom flaske deltos.


Med disse hjælpemidler ved hånden, fandt vi frem til et roligt sted, og mens jeg trak bukserne ned, stillede Plax sig med ryggen til mig og holdt sig for næsen. Generelt mente vel både Phlux og Plax, at vi mennesker lugtede fælt. Lidt besværligt var det nu, men til sidst lykkedes det ganske fint først at få tisset i flasken, og dernæst, siddende på hug, at komme af med en god portion i kagekurven. Det lettede gevaldigt, men kort efter måtte jeg igen spørge Plax om hjælp. “Øh Plax, hvad skal jeg bruge til at tørre mig med?” Plax tænkte lidt over dette delikate spørgsmål, og var så lige ved, at række mig det underskrevne dokument fra Bullatlas, men tog sig i det. Man vidste jo aldrig, om ikke det dokument kunne være til nytte på et senere tidspunkt. “Vent lidt Thomas, så ”spørger” jeg lige igen i baren, om de har noget at tørre slatter op med”. Stadig holdende sig for næsen, skyndte han sig nu ud, for at finde noget, der kunne være til fordel for min bagdel. Det var faktisk ret anstrengende sådan at sidde et stykke tid på hug, og jeg bad til, at Plax snart ville komme tilbage.


Da han endelig kom igen, syntes jeg, der var gået uendelig lang tid, selvom det nok kun var få minutter, han havde været borte. “Værsgo Thomas”. “Tak”, stønnede jeg, idet jeg fik rakt noget, der lignede et viskestykke af et sammenpresset ikke alt for blødt materiale. “Hvad er det?”, måtte jeg vide, inden jeg stak det op i enden. “Det er såmænd en stor klud sammensat af pressede græsstrå fra planten hoveks. Den findes på store stepper på Phloxitrax og bruges tit i husholdninger til at tørre alt muligt op. Strået er specielt godt til at suge fugtighed til sig, så pas nu på, at du ikke falder i staver, mens du bruger kluden, for så ender det med, at du får en gevaldig tør og kløende ende. Ha, ha”, sluttede han grinende af, mens jeg, så hurtigt jeg kunne, forsøgte at få tørret mig så godt, det var muligt. Færdig med mit toilette var det nu tid til at bortskaffe resultatet. “Føj, hvor det lugter”, var Plax' kommentar. “Du må vist heller selv bære kassen over til opsplitteren”.


Da jeg atter havde fået bukserne på plads trods permaskikkelsen, gik jeg nu, med kassen strakt ud foran mig i behørig afstand, hen til en låge ved én af væggene, hvor det blå lys fortalte mig, at her kunne jeg komme af med den famøse kasse. Laserlyset begyndt at lyse kraftigt op, da det blev præsenteret for kassen og dens ildelugtende indhold. Lidt efter lidt forsvandt det hele i en sky af atomer, mens Plax til stadighed måtte holde sig for næsen. Det gik heldigvis ret hurtigt med at få bortskaffet mine jordiske efterladenskaber. Plax havde tilsyneladende slet ikke lagt mærke til, at jeg kunne foretage mit toilette, uden først at skulle i berøring med imitatoren.


Tilbage hos Phlux kunne vi konstatere, at han i mellemtiden havde gjort rent bord, og Plax skulle til at foreslå, om ikke de skulle bestille en omgang mere, da jeg fik øje på Modari, som netop var kommet ind i lokalet. Han gik hurtigt hen til vores bord, hvor han kunne meddele, at flyet var klar til at lette. “Mange tak for oplysningen”, sagde Phlux og Plax i munden på hinanden, mens vi fik samlet vores tasker sammen og skulle til at følge Modari ud af messen igen. Nu kom Phlux imidlertid i tanke om, at der vist lige var et lille mellemværende med bartenderen, hvorefter han vendte sig mod Plax, med den velkendte frase “åh, vil De være så venlig at “betale””, men dog uden at nævne hans navn. Han nåede også lige at tilføje, at der burde bestilles lidt ekstra varer til den forestående rejse. Plax gik straks op til baren og ”sørgede” mentalt for det fornødne. Lidt efter vinkede han til os med den betydning, at vi skulle komme hen til ham. Bartenderen havde pludselig fået travlt med at stable flere kasser med proviant op, som vi nu skulle afhente.


Jeg havde ikke før nu lagt mærke til bartenderen, men han var en ret lille mand, klædt i samme sorte dragt, som de fleste andre. Halvskaldet med et stort cykelstyroverskæg så han ret morsom ud. Desuden så det ud til, at hans højre øje skiftevis lukkede sig og åbnede igen på en skulende måde, da han smilende troede, at han tog imod betalingen. Endelig på vej ud mod vores nye fartøj, kom jeg i tanke om, hvem denne morsomme bartender mindede mig om. Til Plax fik jeg herefter sagt, at det da var en ret morsom bartender at se på. Han nikkede og grinede bekræftende til mig. “Ved du hvem, han minder om?”, spurgte jeg ham. “Nej, hvem?” “Om skuespilleren James Finlayson, som jo altid kom på kant i filmene med Gøg og Gokke”. “Åh, ja Thomas, det har du ret i”, måtte Plax medgive mig. “Der er da en vis lighed med ham”. “Og han blev vel glad, da du ”betalte” for madvarerne?”, spurgte jeg med et retorisk spørgsmål. “Ja, da, jeg fortalte såmænd bare, at han skulle sende regningen videre til Bullatlas”. Endnu et smørret grin fra Plax fulgte os det sidste stykke ud til Thundertexen.


Benene var nærmest ved at ekse under mig med den tunge last af flere kasser foruden min taske. Forhåbentlig var det umagen værd med slæberiet, hvis vi nu havde forråd nok til den kommende rejse. Jeg kunne ikke vide det med sikkerhed, men jeg formodede, at destinationen denne gang var Phloxitrax. Modari havde været så elskværdig at hjælpe os med at bære en del af provianten, og da forsyningerne var forsvarligt anbragt ombord, takkede vi ham endnu engang, inden vi steg ind i fartøjet. Phlux' humør var helt i top, kunne jeg mærke. Omtrent som et lille barn, der har fået udleveret en stor slikpose, og Plax virkede lige så eksalteret over det nye legetøj, der var blevet stillet til vores rådighed. De to venner satte sig straks til rette i cockpittet og begyndte at gennemgå alle instrumenter i et sidste tjek, inden det gik løs. Imens det pågik, blev jeg bedt om at sætte mig ind i kabinen. Her fandt jeg en stol, der så meget komfortabel ud, og idet jeg fik sat mig godt til rette, skete der noget overraskende. Det var som om stolen svøbte sig omkring min krop, som var det en stor dynejakke. Her var vist ikke brug for sikkerhedsbælter!


Snart efter kunne jeg mærke en rumlen, men ingen lyd hørtes fra de antændte krystaller. Langsomt hævede maskinen sig opad. I et vindue til venstre for mig, kunne jeg betragte rumhavnen og Modari, der stod tilbage og vinkede til os. Jeg hævede venstre arm og gengældte hans hilsen, men det varede ikke længe, inden han kun var en lille prik. Til gengæld blev jeg vidne til et fantastisk skue, da Thundertexen var nået så højt op, at en kraterrand bredte sig ud for mine øjne. Jeg snappede et par gange efter vejret over dette fantastiske scenarie. Man havde simpelthen bygget hele rumhavnen ind i et meteorkrater eller en gammel vulkan. Det perfekte sted for at undgå fjenders blikke, eller at være udsat for vejr og vinds lune. Det forudsatte selvfølgelig, at vulkanen ikke blev vakt til live, eller at der forekom skælv.


Det blev kun til et kortvarigt syn, for nu øgedes hastigheden mærkbart, og snart forsvandt Conatrax' bakker og sandflader under os. Kursen var sat mod næste mål. En stund sad jeg i mine egne tanker og funderede over de nye oplevelser, der ville vente mig. Jeg følte mig tryg i mine venners nærhed. De var ganske vist ikke altid heldige med, hvad de foretog sig, men indtil videre havde vi altid kunnet løse alle opståede problemer sammen. Det forplantede sig i kroppen med en god fornemmelse af ro og mod på tilværelsen.


Min fantasi fejlede ikke noget, eftersom jeg i mit tankespind søgte at forestille mig en forventet, kommende oplevelse på endnu en ukendt planet. Det blev til spørgsmål på spørgsmål om alt fra landskabets udseende til levevis for beboerne. Hvordan mon de var organiseret? Plax kom pludselig til syne ved kabi-nens indgang og rev mig ud af mine tankebaner. “Nåh, Thomas, alt vel? Jeg kan se, du er fint pakket ind”, grinede han til mig. Uden at vente på svar, fortsatte han: “Vi er nu på vej til Phloxitrax. Når vi når frem, så er det planen at besøge Phlux' familie, hvor vi må søge nye oplysninger, om hvem der kendte til, at vi besøgte Conatrax i sin tid, for at afhente den gamle Thundertex”. Jeg nikkede forstående, da jeg ikke havde nogen kommentarer til planen. Derimod fik jeg henledt opmærksomheden på det krater, vi var fløjet ud af. “Ja, er det ikke storslået”, fik Plax nævnt. “Man skulle jo tro, at de der i sin tid har bygget det hele, har ladet sig inspirere af den James Bond film, hvor forbryderne opsender raketter fra et udslukt vulkankrater i nærheden af landet Japan. Den har jeg jo også set flere gange. Hvad er det nu lige den hedder?” “You Only Live Twice”, kunne jeg svare. “Det er en af de gamle film med Sean Connery, og ja, du har ret”.


En rumhavn i et krater fik også de samme associationer frem hos mig. Jeg gav nu tegn til Plax, om ikke han ville sætte sig ved siden af mig. Med et nik og et smil satte han sig til rette. Jeg forventede at også han ville ”få frakken på”, men intet skete. Stolen forblev en stol. Mit måbende ansigt blev mødt med endnu et grin. “Ha, ha, Thomas. Hvis du vil undgå at blive pakket ind, så skal du bare trykke på den lille knap til venstre på armlænet”. Plax lænede sig frem og udløste knappen på min stol, hvorefter jeg blev befriet for den beskyttende stolefrakke. “Tak”, fik jeg mumlet. Nu var det tid til Spørge Jørgen.


“Plax, hvornår vil vi være fremme ved Phloxitrax?” “Tjah, hvis denne Thundertex lever op til sit ry, så vil jeg tro, at vi kan være fremme, om det der svarer til ni eller ti jorddage”. Vi kan jo få tiden til at gå, med at se en masse Bond film. Det var selvfølgelig altid ganske underholdende med de film, men jeg havde nu set dem mange gange, så jeg skyndte mig at stille et nyt spørgsmål, som nok ville tage noget længere tid at svare på: “Hvordan ser der ud på jeres planet, og hvordan lever folk egentlig der?” “Hvordan der ser ud, må du have til gode, til vi er der, men hvad mener du med, hvordan folk lever?” “Joh, altså”, vævede jeg i det. “Sådan helt almindeligt om man bor i byer, og om man bor sammen mand og kvinde; får børn sammen; tjener en løn; køber ind i forretninger; stemmer på politikere osv.”. “Nuvel, Thomas, det var jo en stor mundfuld, men jeg skal prøve at svare så kortfattet som muligt, selv om du nu også med tiden selv vil erfare disse ting”.


Plax begyndte nu med et mindre foredrag om forholdene på Phloxitrax. “Ser du Thomas, ligesom på Jorden begynder alt med bierne og blomsterne, og vupti så er der pludselig små børn, der render i vejen og støjer”. Jeg skulle til at spørge igen, da Plax afbrød mig med en afværgende håndbevægelse. “Nej, måske ikke helt sådan”, tilføjede han. “Sandheden er, at man ikke rigtig har nogen fysisk kontakt længere. Der er en personlig barriere, vi ikke bryder os om at overskride. Det har du måske også fornemmet tidligere, idet vi nødig giver hånd, kys eller kram til fremmede, og med fremmede menes dem, der ikke tilhører familieklanen. Hver klan kan indeholde mange entiteter i alle aldersgrupper, og de bor sammen i enklaver, hvor nogle kan opholde sig alene i en bygning, mens andre måske er seks under samme tag”. “For meget længe siden engang i fortiden menes det, at børn blev undfanget på samme vis, som hos jer, men siden befolkningen udviklede sig til energivæsener i takt med et stadig mere kompliceret teknologisk stade, så har det bevirket, at man nu udtager celler fra en mandlig og kvindelig entitet. Disse celler dyrkes så under streng kontrol, til en ny lille entitet kan tilslutte sig sin klan. Forstå mig ret, der findes skam stadig ømhed og kærlighed mellem klanens medlemmer, men det foregår på den måde, at man udveksler energi ved berøring i et særligt kammer, hvor temperatur, lyde og lys med en særlig bølgelængde udgør en intens cocktail over et selvvalgt tidsrum for de to parter”.


“Når børnene vokser op og bliver større med alderen, bliver deres kroppe mere pulserende, som du vist allerede ved. Ligeledes har jeg tidligere fortalt, at de ældste medlemmer af klanen til sidst vil ende som ren energi uden en krop. En tilstedeværende bevidsthed, der efterhånden fader ud med tiden, eller om du vil, bliver svagere og svagere pr. rotation omkring vores to sole. Den enkelte persons udkomme afhænger som regel af den klan, man tilhører. Således er Phlux' klan kendt for at være handelsrejsende, mens andre ernærer sig ved at dyrke grøntsager eller passe dyr, mens atter andre har lov til at bære våben og deltage i vagtkorps eller sågar krig. Gennem planetens historie har der været mange eksempler på krigshandlinger. Det starter som regel med, at to klaner kommer op at toppes om fordeling af enklavernes ressourcer og fælles grænsedragning. Eskalerer disse konflikter, kan tropper lejes, såfremt klanen eller sammenslutninger af klaner kan betale prisen. Den klan, der har de fleste økonomiske midler vinder antagelig, eller må stoppe krigshandlingerne, når de ikke længere kan betale”.


“Efterhånden er det heldigvis ret sjældent, at der udbryder konflikter. Det skyl-des især de mange råd, man har indført fra den højeste ledelses side. Hver klan sender således medlemmer til regionale råd, som igen udpeger enkelte til at sidde i nationale råd. Øverst på kransekagen findes Forbundsrådet for FFPM, og de afledte råd herunder. Således et råd for videnskab og et for samhandel etc. I alle disse forskellige råd vil medlemmer typisk være ældre eller midaldrende, da det kræver stor indsigt og erfaring, at kunne deltage og vælge de rette beslutninger både for planetens vel og ikke mindst for FFPM. Og, Thomas, du spurgte vist også om indkøb?”, Jeg nikkede kort og kunne mærke, at det nok ikke ville vare længe, inden jeg ville falde i søvn.


“Det forholder sig sådan”, fortsatte Plax sin beretning, “at de klanmedlemmer, som er udpeget til at tage vare på en husstand eller boligen, de typisk kan gå til et marked og købe fornødenheder. Som du tidligere har erfaret, kan dette ske ved udveksling af små metalbarrer, hvor guld og platin naturligvis er de mest værdifulde. Skulle man være så uheldig at komme i bekneb med energi, så findes der steder i hver enklave, eller by om du vil, hvor man kan stille sig ind i en maskine, og lade sig oplade af blå krystaller. I det hele taget har du jo nok regnet ud, at de blå krystaller er afgørende for opretholdelsen af vores samfund. Inden for den enkelte klan er det den ældste mandlige entitet, der bestemmer, hvis en afstemning om løsning af et problem ender uafgjort, og her er det naturligvis kun de mandlige midaldrende, der har stemmeret. I det hele taget foregår dagliglivet i storfamilien efter forskrifter, hvor hver enkelt voksen har sin faste plads. Det giver sig bl.a. udslag på den måde at..”. Plax standsede sit lange foredrag, da han fornemmede, at tilhøreren ikke længere var mentalt til stede. Thomas boblede, kunne han se og var antagelig langt væk i sine drømme.


Tilbage i cockpittet satte Plax sig atter ved siden af Phlux. “Den unge mand sover sin uskyldige skønhedssøvn”, kunne han berette. “Tjah, det er jo også mange nye indtryk, han skal kapere på kort tid”, lød det snusfornuftige svar fra Phlux. “Måske det så er tid til lidt kvalitetstid”, foreslog Plax. Phlux kunne ikke være mere enig. For de to venner indebar det naturligvis at gå ombord i provianten af vorats og deltos til akkompagnement af et større udvalg af jordlingefilm.


Jeg havde ingen idé om, hvor lang tid der var gået, siden Plax' foredrag og måtte også indrømme, at jeg vist ikke havde hørt alt, hvad han sagde. Jeg måtte være faldet i søvn og var nu vågnet til nogle høje toner, eller var jeg stadig midt i en drøm? Nogle brudstykker af tanker flimrede som tekstbidder for mine øjne:


Planetens skygge lagde månen mørk


I mørke sælsomme skygger på spil


Et spils udfoldelse om mørke magter


I magtkamp om en månes autonomi


Musikken manifesterede sig nu højere i mit sind. Der var ikke længere tvivl om, at den var virkelig. Jeg måtte undersøge nøjere, hvor den kom fra. Efterhånden som jeg kom mere til mig selv, gik det op for mig, at det var et velkendt musikstykke, jeg kunne høre. Jeg rejste mig fra stolen og gik hen mod cockpittet. Det var tydeligt, at lyden kom derindefra. Døren var lukket, men efter kort at have banket på, åbnede jeg den. Der var ikke kommet noget svar, så måske hverken Phlux eller Plax havde hørt mig. Det syn der mødte mig var, at vennerne sad mageligt i pilotsæderne med benene plantet oppe på instrumentbrættet, mens en stor skærm mellem dem viste en film, hvorfra jeg havde genkendt musikken. Det havde været ouverturen til ”Rumrejsen år 2001”, jeg havde hørt. Richard Strauss' ”Also Sprach Zarathustra”. Overalt i cockpittet flød det med tomme flasker og kurve eller græspapirstykker med fødevarer. Det var sikkert godt, at Bullatlas ikke overværede, hvordanhans hjertebarn blev behandlet, og nu mere lignede en skraldespand, end det højteknologiske kommandocenter for styring af den nyeste Thundertexmodel.


Det kan sikkert ikke overraske, at hver dag på vores rejse mod Phloxitrax foregik efter nøjagtig det samme skema med filmkiggeri i timevis, diskussioner om leveforhold på Jorden versus deres egne hjemplaneter, indtagelse af proviant mindst hver tredje time, og for mit vedkommende med nødvendige toiletbesøg engang imellem. Heldigvis havde flyingeniørerne på Laths udviklingsafdeling været så forudseende, at indbygge en opsplitter til affald i kabinen. Med tomme flasker og kurve af græsstrå klarede jeg mig fint, men måtte huske at varsko vennerne i tide, såfremt der var fare for fæle dunster. Med hensyn til fødevareforsyningen havde jeg været så forudseende, at indrette mit eget lille lager, så jeg ikke risikerede, at Phlux eller Plax forgreb sig på det, der måtte være tilbage, efter de havde fået tilfredsstillet deres glubende appetit. Hvis de fortærede hele deres forsyning, kunne de jo bare stikke fingrene i stikkontakten, for at oplade energi.


Et par dage efter vores afsked med Conatrax fandt jeg tilfældigvis ud af, at det ikke kun var vorats og deltos, vi havde fået med os. Menuen blev nemlig udvidet med to udmærkede produkter i form af bantimas og nebala. Førstnævnte var en slags energibarer fortalte Plax mig. De var baseret på frøene fra en høj græsart, som efter en presning, kunne formes til firkantede blokke. De havde nogenlunde den samme konsistens som figenpålæg, men knap så klistret, og smagen bekom mig også bedre, da det nærmeste jeg kunne sammenligne med var vanilje.


Nebala derimod var en saft udvundet af en næringsrig plante. Det var en velsmagende rød saft, hvis udseende og smag henledte mine tanker på tomatsaft. Det var rart med lidt andet at drikke end deltos, da jeg blev noget svimmel af denne stærke drik. På et tidspunkt spurgte jeg Phlux og Plax, om ikke de havde prøvet at blande de to drikke? “Næh, det har vi da aldrig tænkt på”, var svaret. Det smagte ganske vist ikke helt på samme måde, men i mangel af bedre ingredienser, kunne en blanding gøre det ud for en Bloody Mary. Vennerne takkede mig mange gange for min ”produktudvikling”, som de syntes smagte fremragende, og Phlux' handelstalent kom straks til sin rette, idet han foreslog, at vi på et tidspunkt skulle opkøbe store partier af hhv. deltos og nebala, så vi selv kunne blande og sælge dem videre. Så kunne jeg jo få 10% af salget, nævnte Phlux storsindet.


På tiendedagen kunne Plax endelig meddele, at vi snart ville få planeten i syne. Hidtil havde den været skjult i lyset fra de to sole. Jeg glædede mig til nye oplevelser og eventyr. Efter endnu engang at have indtaget et måltid bestående af de fire typer fødevarer, vi rådede over, skulle jeg til at forberede mig på at gå lidt til ro. Til daglig betød det den nødvendige aftrædning på naturens vegne og mundskylning med deltos efterfølgende, som afløsning for tandbørstning, idet jeg for længst var udgået for tandpasta. Jeg havde selvfølgelig spurgt vennerne, om hvad de brugte som tandpasta? “Tandpasta, hvad er det?”, spurgte Phlux.


Ved både at vise og forklare, hvad tandbørstning hos jordlinge gik ud på, fik jeg langt om længe gjort mit problem forståeligt for dem. “Nåh, ikke andet”, sagde Plax, da tiøren var faldet. “Du skal bare have fat i en spiraz!” “Øh, hva' for en karl?”, måtte jeg spørge. “En spiraz”, fortsatte Plax. “Det er såmænd en svampeart, der kan fjerne bakteriebelægninger. Det er vist det I kalder dem hos jer ikke sandt?” Jeg nikkede og skulle til at stille et nyt spørgsmål om, hvorhenne jeg kunne få fat på sådan en svamp, da Phlux kom mig i forkøbet.


“Thomas, du må gerne låne min spiraz”, lød det med et stort grin. “Øh, nej tak”, måtte jeg høfligst afvise. Tanken om at dele mundvand med ham, var just ikke behagelig. De grinede nu begge to over hele femøren, indtil Plax til sidst kunne fortælle, at de da nok skulle skaffe en ny svamp til mig, når vi engang kom forbi et sted, hvor de solgte sådanne sager. Mundskylningen var netop lige blevet overstået, og jeg var på nippet til at lægge mig lidt, for at slappe af, da Plax kaldte på mig. “Hej Thomas, kom og se”.


Det lød vigtigt, så jeg ville ikke gå glip af det, han ville vise mig. Ude igen i cockpittet blev jeg præsenteret for det storslåede syn af en planets tilsynekomst. Der var den, Phloxitrax. Stadig ret lille og indhyllet i sin atmosfære af tætte skyer, som dog enkelte steder syntes at vige, for at give plads til en blanding af grønne, brune og blå farver. I sandhed et smukt syn, som dog gav mig et lille stik i maven af vemod og hjemve, da jeg kom til at tænke på, hvordan Jorden så ud set ude fra rummet. Snart efter blev mine tanker atter blæst væk ved lyden af en mekanisk stemme. Ja jeg vil næsten betegne den som lidt kold og metallisk. Det var åbenbart en kontrolpost, der kaldte op, for at identificere det fartøj, der nærmede sig planeten.


Morava ZZΛ kalder uidentificeret fartøj – meld destination og oprindelig proveniens – jeg gentager. Morava ZZΛ...


Phlux afbrød meldingen ved at sende et svar tilbage, han forinden havde aftalt med Plax. Indtil videre måtte de forblive i rollerne som udsendinge på hemmelig mission for Forbundsrådet.


Thundertex Ω⁑⁑ her på vej fra Conatrax til Obluzi-regionen – mission for Forbundsrådet – anmoder om landingstilladelse i Obluzi - Thundertex Ω⁑⁑ her...


Den kolde stemme brød ind med sit svar:


Landingstilladelse givet til Obluzi-regionen – anvend kode ΞΠΨΞ –


jeg gentager – anvend kode ΞΠΨΞ.


Forstået – kode ΞΠΨΞ – Stop.


Fortsat god rejse – Stop.


Den kolde, robotagtige stemme havde åbenbart fået indbygget gode manerer, tænkte jeg. Sove måtte jeg gøre en anden gang. Indflyvningen til Phloxitrax var en oplevelse, jeg ikke ville være foruden.









[ 4 ] Ankomst


Gnidningsmodstanden i atmosfæren betød, at vi en kort overgang ikke kunne foretage kommunikationskald eller modtage opkald. Varmeudviklingen som følge af opbremsningen fik omgivelserne til at gløde i gule og rødlige farver, som red vi på en bølge af ildtunger. Så pludselig var det hele ovre og afløstes af et stille svæv gennem skylaget. Det var en mærkbar ændring, hvor jeg fornemmede, at vi nænsomt blev ført gennem vattotterne af hvide, fortættede dampe, indtil også de pludselig forsvandt. En kort stund lod Phlux rumfartøjet svæve på samme sted, så han kunne orientere sig. Under os kunne jeg nu se et kuperet terræn, der vekslede mellem en flad steppe med gulligt græs, mindre områder med søer og i det fjerne højdedrag med en grønlig vegetation. Helt ør over alle disse nye indtryk, gik jeg tilbage til kabinen og satte mig til rette i stolen, der straks omklamrede mig med sin polstrede frakke. Det gav for en stund en følelse af tryghed.


Med nedsat hastighed fløj vi vel en halv times tid over dette gullige, ensformige steppelandskab, indtil en metallisk stemme igen brød tavsheden:


Obluzi ΔΠ kalder – venligst angiv landingskode - Obluzi ΔΠ kalder...


Nede under os fik jeg nu øje på en række platforme beregnet til landing for fartøjer. Phlux indgav nu det signal, som kontrolposten i Morava tidligere havde tildelt os:


Thundertex Ω⁑⁑ her – kode ΞΠΨΞ – Stop.


Obluzi ΔΠ her - kode ΞΠΨΞ modtaget – velkommen – Stop.


Næsten umærkeligt sænkede Thundertexen sig ned på én af platformene. Man må sige, at Phlux var noget mere heldig med denne landing, end nogle af de gange på Jorden, hvor jeg kun var sluppet med livet i behold som følge af et mirakel. Nu var Phlux jo nok også langt mere øvet i styringen af Thundertexen end de jordiske flytyper. Da energien til krystallerne blev afbrudt, overtog et automatisk system den videre fragt. Det betød, at lyset fra solene pludselig forsvandt og erstattedes af et blåligt, koldt skær fra de omgivende vægge i hvad, der måtte være en skakt. Med andre ord bevægede platformen sig ned i undergrunden. Kort tid efter fik man følelsen af, at en stor usynlig hånd tog over og sørgede for at parkere fartøjet et sikkert sted. En kontrollampe på én af væggene lyste hvidt og grønt. Det var signalet til, at vi var ankommet og kunne forlade fartøjet, kunne jeg forstå på Plax' råb til mig.


Han havde vendt sig i pilotsædet og kiggede nu ind i kabinen. “Husk at trykke på stoleknappen Thomas, hvis du vil med ud af flyet”, lød det efterfulgt af hans karakteristiske skæve smil.


Efter igen at være kommet fri af stolefrakken, greb jeg min taske og fulgte vennerne ned ad den lille trappe, der førte ud af flyet. Hangaren vi befandt os i var et stort, hvidt rum. En enkelt dør på vores højre side førte antagelig ud til resten af komplekset, idet der var angivet nogle symboler på den: ”⸨⸩*Ȱ”. “Her starter beboelsesområdet Obluzis første niveau”, kunne Plax fortælle mig. Ȱ betyder netop Obluzi-regionen, idet navnet kan tolkes som ”Den runde by i Stjernebakkens skygge”. Når du får set nærmere på byen, vil du forstå symbolikken bedre, idet byen er anlagt i cirkler beliggende i forskellig højde, eller dybde skulle jeg måske nærmere kalde det”. Døren førte ind til endnu et rum, hvor vi blev modtaget af tre vagter med gule dragter, der tillige var pyntet med røde zigzag-striber. Det flimrede helt for ens øjne.


De fik travlt med at rejse sig, da de så vores blå uniformer, og da Phlux henvendte sig som Trix Olexni på mission for Forbundsrådet, blev der tillige gjort honnør og sagt “velkommen”. Phlux kunne tilføje, at vi skulle forhøre en række personer i beboelsesområdet, hvilket indebar vigtigheden af, at der skulle holdes en lav profil. Derfor blev vagterne bedt om ikke at fortælle videre, at vi var på opgave i området. Alle tre svor ved de to sole, at ingen skulle få nys om vores foretagende fra deres mund. Phlux takkede dem for deres forståelse og ønskede dem en fortsat god vagt. Bag vagtrummet startede en lang gang. I det hele taget måtte det have været de samme konstruktører, der havde indrettet disse rum, som det var tilfældet på Conatrax. Alt så umiddelbart ens ud med hvide vægge og døre. Intet var gjort for at udsmykke området. Kun på dørene og enkelte steder på væggene sås symboler til forklaring i den sædvanlige gænge: <* for første dør på venstre hånd og så fremdeles.


Der var også indrettet samme type af platformssystem, som jeg allerede var blevet fortrolig med fra vores besøg i komplekset omkring Lath. Jeg gik raskt henimod det skilt, hvor der stod ”▬▬ ⸎⸨⸩⁑Ȱ►”, men blev brat stoppet af Plax udråb. “Thomas, vi skal ikke den vej nu”. I stedet for at anvende platformen, vinkede han mig i stedet hen til den dør på højre hånd, der havde angivelsen >⁎⁎ “Det er her det foregår”, lød det muntert fra ham. Endnu en lang, hvid gang åbenbarede sig for os. Måske man skulle foreslå arkitekterne eller beboerne at anvende lidt forskellige farver til at friske op på udseendet, tænkte jeg. Det ville vel også gøre det lettere at finde rundt. Man kunne hurtigt få fornemmelsen af at vandre endeløst rundt i et hospitals kliniske gange hernede. Lige nu gjorde jeg vist klogt i at følge med, hvis ikke jeg ville fare vild. Dørene så nu alligevel lidt anderledes ud i den sektor, vi nu var kommet ind i. Således sås skilte med bl.a. Ȱ⁎±Ƣ, Ȱ⁎±OE og Ȱ⁎±Ȝ. Plax kunne godt se, at han hellere kortfattet, må søge at forklare mig sammenhængen. “± er tegnet for den klan, som Phlux tilhører. Den kaldes Borava. Som adopteret familiemedlem, vil du også automatisk tilhøre denne klan”. Jeg syntes, at symbolet ± meget godt illustrerede tilknytning til handelsfaget, da jeg tolkede det som regnearterne plus og minus. “Tegnet Ƣ”, fortsatte Plax sit lille navneforedrag, “viser familiens navn. I dette tilfælde familien Dorostans, mens OE henviser til familien Aitorus. Der, hvor vi nu skal ind, er det sted Phlux bor med sin familie. De har symbolet Ȝ og hedder Tregiti. Det symbol er vigtigt, at du husker, hvis vi skulle komme fra hinanden”.


Phlux skulle lige til at banke på, da Plax fik stoppet ham med et “hov, vent lidt. Mon ikke din familie ville blive forskrækkede over at se nogle vagter fra Conatrax dukke op uanmeldt?” “Øh, jah, det havde jeg nu ikke lige tænkt på”, kom et tøvende svar. Der var ingen at se på gangen, så Plax hev imitatoren frem, så de snart kunne fremstå i deres oprindelige skikkelser. Det var længe siden, de kunne være sig selv og første gang, at jeg fik vished for, hvordan de i virkeligheden så ud.


Nu stod der så to helt andre personer foran mig. Begge ansigter pulserede rytmisk mellem at være i fokus og det modsatte. Det måtte være sådan man havde det, hvis man var nærsynet og brugte briller. Altså såfremt man skiftevis tog brillerne af og på. Til venstre stod Phlux med et ovalt, skaldet hoved, blå øjne, forholdsvis lille mund med brede læber og en lille, ret flad næse. Man kom helt til at tænke på en bokser, der havde fået tæsk gennem hele karrieren. Kroppen havde ikke forandret sig synderligt i forhold til permaskikkelsen Kleptoglu eller Trix Olexni. Hans statur var stadig lav og bred, ja man kunne vel kalde det let tøndeformet. Klædedragten bestod af en kort kittelagtig, blå frakke, der kunne samles med noget, der lignede velcrobånd, mens benene var dækket af tynde strømpebukser i samme farve. De så ud til at være af et materiale, som kunne være uld eller dyreskind. På fødderne havde han sorte sko uden snørebånd. Fodtøj, der ledte tanken hen på de Maosko, der engang var så udbredte i Kina.


Mit blik rettede sig nu mod skikkelsen til højre for Phlux. Høj, tynd og langlemmet med en klædning af samme type som Phlux'. Plax' farver var imid


lertid en kraftig orange overdel og grønne strømpebukser. Synet af hans påklædning fik mig næsten til at grine, da han lignede en overdimensioneret gulerod. Skoene svarede til Phlux', og bortset fra den tynde skikkelse, var det nok den cap-formede, blå hat, han bar på hovedet, der mest faldt én i øjnene. Det gjorde hans farvesammensætning naturligvis også. Jeg syntes ikke de passede særlig godt sammen, men holdt min mening for mig selv.


Et kort, kraftigt, lyst hår stod lige op fra hovedet og kunne nemt give associationer om en stubmark med tætstående halmstrå efter høst, eller måske kom man i tanke om Bart Simpsons frisure. Det stride, korte hår fik det næsten til at se ud som om, at cap'en svævede over hans hoved. Hver gang hans ansigt kom i fokus, var det muligt for mig at afkode hans træk. Også Plax havde blå øjne, men modsat Phlux, så var næsen lang og smal og tilsyneladende med en lille morsomhed i form af en let opstoppet afslutning. Munden var bred og sjovt nok, havde den bevaret det skæve smil, han havde gengivet i de fleste af de permaskikkelser, han tidligere havde iført sig. En anden morsomhed ved dem begge var de gule tænder, de havde i både over- og undermund. Måske farven skyldtes den svamp, de anvendte til at rengøre dem. Det ville jeg jo nok finde ud af på et tidspunkt.


Jeg havde været så optaget af at betragte Phlux' og Plax' rigtige skikkelser, at jeg helt havde glemt, hvordan jeg selv så ud. Var jeg også blevet mit gamle jeg igen? Det måtte jeg straks forhøre mig om. “Plax, hvordan ser jeg ud?” “Du ser faktisk ret morsom ud”, var det korte svar i første omgang. “Ha, ha”. De grinede begge det bedste de havde lært. De skulle bare se sig selv, tænkte jeg lidt småsur. “Jamen, har jeg også fået min egen skikkelse igen?” “Nej”, fik Plax endelig fremstammet. “Jeg er bange for, at vi endnu ikke kan præsentere dig i jordlingeskikkelse. Familien ville bare få et panikanfald. Du er blevet til Petitask igen med din røde hættekjortel”. Og de røde kvasttøfler kunne jeg konstatere ved selvsyn, da jeg nu kiggede ned ad mig selv.


Vi gik nu alle tre hen mod døren igen, men jeg undrede mig nu over, at både Phlux og Plax holdt sig bag mig. Det var næsten som om de ville skjule sig. “Øh, Thomas”, fik Phlux nu hvisket til mig. “Du må hellere banke på og så nænsomt som muligt fortælle, hvem du er, og at du kommer med et budskab fra os. Nemlig, at vi lever og har det godt”. “Og hvorfor kan I ikke selv sige det”, måtte jeg vide. “Fordi vi ikke vil skræmme familien med vores tilbagekomst”, svarede Plax. “De ved sikkert godt, at vi forsvandt fra handelskaravanen i sin tid og tror måske, at vi ikke længere lever. Hvis vi så pludselig står ansigt til ansigt med dem, så kan vi risikere, at de går i chok”. Det lød jo meget plausibelt, tænkte jeg, og belavede mig på at banke på, idet Phlux skubbede mig helt hen mod døren, hvorefter de begge stillede sig langs væggen, så de ikke umiddelbart ville kunne ses fra døråbningen.


Jeg bankede på med tre hurtige slag af en kno. Der var ikke nogen reaktion, såvidt jeg kunne høre. “Prøv igen”, kunne jeg høre Phlux hviske. Anden gang lød der et højt “Hvem er det, der forstyrrer?” Slæbende trin hørtes nu og snart efter blev døren revet op. En stor skikkelse tårnede sig op foran mig. Det så ud til at være en stor kvinde med et kæmpe, rødt hår og et par stirrende, blå øjne, som udgjorde en sælsom kontrast til hårets farve. Hun var klædt i en kraftig rød, lang kjole. En slags særk kunne man vel kalde det. Det var ikke muligt for mig at se nogen andre skikkelser bag hende, eller for den sags skyld noget af husets indretning. Hun fyldte hele døråbningen med sin vælde, og tilmed så hun ganske bister ud, som hun stod der med armene over kors. Både ansigt og de bare arme pulserede på samme vis, som jeg efterhånden havde lært var almindeligt blandt disse energivæsner på Phloxitrax. Jeg fik på fornemmelsen, at Phlux og Plax ikke havde fortalt mig hele sandheden. Mon ikke de i virkeligheden var bange for at blive konfronteret af denne foruroligende kvindeskikkelse? “Hvad vil du?”, kom det bryskt fra hende. “Ahem”, rømmede jeg mig. “Jeg hedder Petitask og..”. “Det var da et fjollet navn!”


Nu kiggede hun undersøgende på mig en kort stund, inden hun tilføjede, at “vi køber ikke noget ved døren”. “Æh, nej frue, men, men jeg kommer med et budskab”, hakkede jeg i det. “Hvad for et budskab? Hvis det koster noget, så kan du godt gå igen”. “Jeg forsikrer dem for frue, at det er ganske gratis”. “Jaså, så spyt ud, men jeg skal nu ikke forsikres”. “Frue, det forholder sig således, at jeg har en meddelelse til familien fra Phlux og Plax. Et øjeblik troede jeg, hun var ramt af et slagtilfælde, idet hendes øjne blev helt smalle, og det kraftige hår strittede ud fra hovedet. I næste nu lænede hun sig frem mod mig, og jeg trådte uvilkårligt et skridt tilbage, da jeg ikke kunne vide, om hun havde i sinde at give mig en korporlig omgang. “Phlux og Plax, siger du. Dem har vi ikke hørt fra længe. Laver du fis med mig, så vanker der!” “Nej, nej frue, det er skam rigtigt nok. Jeg skulle sige til jer, at de lever og har det godt”. Igen betragtede hun mig lidt afventende, hvorefter et stort smil bredte sig over hendes ansigt.


Det næste der skete, var jeg helt uforberedt på. Med begge de store arme omfavnede hun mig, og jeg frygtede at blive klemt til plukfisk. Heldigvis løsnedes hendes greb igen, og glad udbrød hun, at det sandelig var dejligt at høre. “Hvor har du mødt dem henne, og hvor er de så henne nu?” Lidt forlegen svarede jeg, ved blot at løfte venstre arm og pege hen ved siden af døren. Nu lænede hun sig så længere ud ad døråbningen, indtil hun fik øje på de to skikkelser, der trykkede sig ind mod væggen. De lignede begge to små drenge, der netop er blevet taget på fersk gerning i et æblerov. Forsigtigt vinkede de en hilsen til kvinden. “Kom i mine arme i to”, lød det helt teatralsk, hvorefter mine to venner måtte gennem den samme klemmemølle, jeg selv lige havde oplevet. “Kom indenfor kære Phlux og Plax. Og fortæl, fortæl alt hvad der skete jer. Vi troede jo, at vi aldrig skulle se jer igen”. “Forresten, så er det min søster Phidosa”, præsenterede Phlux hende. “Og dette er Petitask, som du jo lige har mødt. Ham faldt vi over på vores karavanetogt og blev siden hen gode venner med ham. Det er imidlertid en lang historie”.


“Se hvem der er kommet hjem!”, råbte Phidosa ud til forsamlingen af familiemedlemmer. Én efter én kom de hen og hilste på med kram og omfavnelser. Glæden over gensynet var tydelig. I alt var der omkring 15 personer i boligen, og jeg ville lyve, hvis jeg sagde, at jeg kunne huske alle deres navne, men ud over søsteren, kunne jeg forstå på Phlux, at der både var en bedstefar, to onkler og fire fætre til stede foruden fem børnebørn, hvoraf to kunne betegnes som teenagere. Phlux forklarede videre, at han også havde en lillebror, som hed Zolthan, men han var vist ude på handelsrejse for tiden sammen med sin kone. Det var så broderens to teenagere, jeg havde mødt. En dreng og en pige.


Snart blev vi bænket omkring et stort rundt bord i det største af husets mange rum. Det måtte være dagligstuen. En art halvrund sofa var anbragt langs halvdelen af bordets periferi, mens nogle bløde stole kunne sættes frem til de resterende pladser. “Vi skal da fejre hjemkomsten”, lød det glad fra den onkel, der hed Xuhato. “Det er da heldigt, at jeg for kort tid siden har bagt en stor portion animalis og klaritakker”. Med hjælp fra Phidosa begyndte Xuhato nu at dække op til et festmåltid. Plax informerede mig om, at Phlux' onkel var det, vi på Jorden ville kalde en bager. Han havde måske smagt lidt for meget på sine frembringelser, for han var en lav, bred mand med stor mave. Lidt morsomt lå hans tynde, lyse hår krøllet op i en lang spiral på hovedet som hentehår, der ligesom spaghetti er rullet sammen med en gaffel. Klædedragten i lysegrønne farver lignede en mellemting mellem et par overalls og waders. Sikkert ganske praktisk at have på, når man til daglig stod i køkkenet med melskyer omkring sig. På hovedet havde han en lille, blålig flad kasket.


Under måltidet måtte Phlux og Plax igen og igen fortælle, hvad de havde været udsat for på den planet, hvor de var styrtet ned, og siden hen måtte rejse langt omkring, for at få samlet de værdifulde krystaller sammen igen, samt skaffe sig et nyt fartøj. Det blev ikke nævnt med ét eneste ord, at planeten var Noblutrax og selvfølgelig heller ikke, at det var derfra jeg stammede. Jeg var blevet godt sulten, så mad og drikke faldt på et tørt sted, og det var med at holde sig til i forsamlingen, mens der endnu var noget at konsumere.


Det var ikke altid nemt at forstå Plax, nu hvor han søgte, med mad i munden, at forklare, hvad det var vi spiste og drak. Så meget fik jeg dog med, at klaritakker var brødboller lavet af mel fra planten durax. De havde en karakteristisk pebret smag, og jeg lærte snart, at man ofte dyppede dem i en let salt drik af viruma, der havde en konsistens og udseende, som mælk, men var i stedet en saft, der var udvundet af en plante af samme navn. Xuhatos animalis smagte også fremragende. Det var en kage bagt af ærtemelet motet og siden tilsat og sødet med en marmelade fra nogle røde bær, der hed golla. Desuden var der også sødet med et hvidt, fint mineral, man kaldte for falla. Ud over virumadrikken tog jeg også godt for mig af den røde saft nebala, jeg allerede havde stiftet bekendtskab med tidligere.


Der var også kommet deltos på bordet, og efterhånden som snakken gik og humøret var steget nogle grader, som følge af den gode energiindtagelse, så var Phlux ikke for fin til at prale med sin nyeste opfindelse, som han forventede ville give en stor omsætning. Den opfindelse blev han hurtigt opfordret til at vise, og med en påtaget alvorlig mine, rejste han sig nu op og greb en flaske med deltos, hvorefter han fyldte sit krus halvt op med indholdet. Dernæst greb han fat i kanden med nebalasaft, og hældte den oven i sit krus. Herefter bad han de tilstedeværende smage på den rødlige blanding. Det så ud til, at de fleste af familiemedlemmerne syntes godt om den nye drik, og der blev ikke sparet på superlativerne og på lykønskningerne. Uden tvivl ville det blive en handelsmæssig bestseller, var der enighed om. På et tidspunkt fangede jeg Plax' grin og skæve smil. Der blev ikke sagt noget, men både han og Phlux vidste jo udmærket, at opfindelsen af den nye drik, burde jeg krediteres for.


Fra forsamlingens side var der naturligvis også en vis interesse for, hvor jeg kom fra, og hvordan jeg havde mødt Phlux og Plax. Det var Phlux' anden onkel Sidavo Tregiti, der nu stillede mig spørgsmålet. Han havde ellers været mere indadvendt og tilbageholdende, end de øvrige familiemedlemmer. Umiddelbart tænkte jeg, at han nok var typen, der tænkte en del, før han talte, og altså ikke bare plaprede løs om alt muligt. Af ydre lignede han broderen, men med lidt mindre mave, og så var han helt skaldet. Nu krævede han næsten at få svar på, hvilken planet vennerne måtte lande på, og hvordan vi var kommet tilbage til Phloxitrax. Før jeg kunne påbegynde mit opfindsomme svar, kom Phlux mig imidlertid til hjælp, selvom han var temmelig tæt på at dumme sig i en afsløring.


“Thom.. øh Petitask her mødte vi som sagt på den planet, hvor vi efter et uheld, måtte nødlande. Det var på Popolotos i Torax-systemet”. Nu var det som om Sidavo havde fået blod på tanden, idet han tvivlede på, om Phlux' beretning nu kunne have sin rigtighed. “Da nyheden om jeres forsvinden fra karavanen blev meddelt os fra myndighedernes side, var I efter sigende langt fra det solsystem, du nævner”. “Joh, jah”, hakkede Phlux i det, mens han hurtigt måtte finde på noget at overbevise tvivleren med. “Vi kunne jo efterhånden ikke længere følge med de øvrige rumskibe, da der opstod en fejl i krystallerne, og den manglende energiudladning betød samtidig, at vi heller ikke længere kunne kommunikere med dem. Imidlertid lykkedes det os for halv kraft at redde os frem til Popolotos, men ad andre ruter, end de gængse”.


“Da vi langt om længe nåede frem så at sige på de sidste energireserver, kunne vi ikke gøre andet end at finde et sted at nødlande. Herved blev fartøjet desværre så ødelagt, at det ikke kunne repareres. Heldigvis havde vi fået løsrevet krystallerne, inden vi trængte ind i planetens atmosfære. Således undgik vi en eksplosion, men måtte jo så efterfølgende søge overalt efter vores blå krystaller, som nu var blevet spredt over et mægtigt område på planetens overflade. Resten af karavanen var der intet spor af, så der var ikke nogen, der vidste, at vi havde overlevet uheldet”. Sidavo kløede sit skaldede hoved og skulede en anelse, tydeligvis ikke helt tilfreds med Phlux' forklaring. “Og jeres unge ven her, hvordan kom han så ind i billedet?”, ville han fortsat vide. Det var Plax, der nu kom os til undsætning med et par hvide løgne. “Det var selvfølgelig en tilfældighed, at vi mødte Petitask, som også beskæftiger sig med handelsfaget. Vi havde aldrig før været i hans hjemby Purissa, og kendte heller ikke rigtigt til beboernes sædvaner og skikke, men da vi fandt ud af, at vi havde fælles interesser inden for handel, blev vi hurtigt gode venner. Ikke sandt Petitask?” Jeg skyndte mig at nikke bekræftende samtidig med, at jeg sendte et forlegent smil til Plax.


“Da vi jo ikke havde det store kendskab til forholdene på planeten, indvilligede Petitask i at give os en hjælpende hånd i jagten på krystallerne.


Til sidst lykkedes det at bjærge dem alle, og desuden var vi heldige med, at kunne opdrive et gammelt fartøj, som Phlux formåede at ombygge, så krystallerne kunne geninstalleres. Og ja, så er vi alle tilbage i god behold”. Det lod til, at Sidavo troede på Plax' fortælling, og at hans fakta om både Popolotos og Purissa stemte overens, siden onklen ikke gjorde mere ud af sin forespørgsel. Jeg sad dog tilbage med en mærkelig fornemmelse af, at han vidste mere om hændelsen i karavanen, end han ville ud med.


Da måltidet langt om længe var ovre, anviste Phidosa mig et rum, hvor jeg kunne trække mig tilbage, når jeg havde brug for at være lidt alene. Under hendes kyndige fremvisning af familiens boligområde, kunne jeg konstatere, at det åbenbart ikke kun var byens grundplan, der bestod af cirkler. Huset var også indrettet ud fra et cirkulært system, således at væggene i rummene var afrundede. Med andre ord, så var der ingen hjørner at stille møblerne i. Det var jo så også meget forståeligt, at familiens skabe, dragkister og kommoder var formet ud fra halvcirkler. Selv sengene var ovale. Meget praktisk, hvis man ikke kunne beslutte sig for at have hovedenden i et bestemt verdenshjørne. Tilsyneladende havde børnene fået lov til at tegne på væggene, hvilket betød, at jeg hurtigt kunne identificere de ellers ret ens rum.


Det værelse, jeg fik lov at råde over, var således udsmykket med fire skikkelser af tændstikmænd, der med armene strakt mod himlen, syntes at tilbede to gule sole. Skikkelserne havde hver sin farve. Rød, blå, grøn og orange, men hvem de skulle forestille at være, måtte stå hen i det uvisse, idet de alle var lige høje. Den røde skikkelse kunne udmærket forestille at være Phidosa, da det forekom mig, at den var noget bredere end de øvrige aftegninger. Under alle omstændigheder syntes jeg, at der var et eller andet uskyldigt og rørende over denne vægudsmykning. Kort efter, at Phidosa havde forladt rummet, så Plax sit snit til at komme ind. “Alt i orden Thomas?”, spurgte han lavmælt. “Joh, jeg skal da lige finde mig lidt til rette her i huset”, var mit lidt vævende svar. “Og selvfølgelig lære de forskellige i familien at kende bedre. Hvad tænker du i øvrigt om ham onklen Sidavo? Er der ikke et eller andet underligt ved ham?” “Hvad mener du med det?”, kom det vagtsomt fra Plax.


“Altså, jeg havde en fornemmelse af, at han ved mere om jeres uheld, end han ville fortælle. Måske du skulle skanne ham en dag!” “Tror du virkelig, at det kan være tilfældet? Det ville jo nok ikke være så høfligt over for familien, sådan at sætte spørgsmålstegn ved hans adfærd. Han er normalt ret stille og står nok lidt i skyggen af broderen Xuhato”. “Ja, ja, det er jo også bare sådan en fornemmelse”, glattede jeg ud. “Noget helt andet er mit tilbagevendende fysiske problem. Hvor kan jeg komme på toilettet og er der mulighed for at få et bad?” “Åh, ja det problem må vi jo lige få løst”.


Plax tænkte sig lidt om, inden han kom i tanke om, hvor den nærmeste opsplitter fandtes i huset. “Thomas jeg skal nok forsyne dig med kurve, flasker og græsmåtter, som du så sidenhen ubemærket kan lade forsvinde. Der skulle være en opsplitter anbragt i et lagerrum skråt over for det rum, vi nu står i. Og hvad angår at bade, så skal du jo nok ikke sætte næsen op efter at vælte rundt i det, du kalder for vand. Den væske holder vi os jo gerne fra. Derimod findes der et andet rum i huset, hvor man kan blive renset af energistråler og desuden efter valg, blive påført forskellige vellugtende dufte. Når du får brug for det, skal jeg nok vise dig, hvordan du bruger duftslusen”. Jeg takkede nu Plax for hans venlighed, og inden han atter gik ud, aftalte vi at mødes med Phlux i det rum, hvor det store runde bord fandtes. Jeg kunne få lov at lægge mig lidt, i hvad der svarede til en times tid. “Vi ses”, var de sidste ord han sagde, inden jeg udmattet sank om i den ovale seng, og mine øjne lukkede sig for en stund med sælsomme drømme på nethinden til følge:


Sortklædte cyborgs’ skygger kastes i de smalle gader


Tvinger mig truende til flugt ud mod kysten og havet


Bølger danser højt med skum til stormens iltre melodi


Jeg er pludselig en lille sæl fanget i infernoets favntag


Kæmper med al magt at redde mig op på strandens ly


Griber fortvivlet med luffehænder om en trærods frelse


Et kald i elementernes rasen trænger frem mod mit øre


“Thomas, Thomas na vax”, lød det gentagne gange. Som i slowmotion vågnede jeg af mareridtet og vidste ikke, hvor jeg var. Forvirret satte jeg mig op, og først lidt efter lidt gik det op for mig, at jeg stadig havde alt mit tøj på. Både mit rigtige tøj og imitationen af Petitask. Et tåget ansigt tonede frem over mit hoved. Det sagde et eller andet til mig, som jeg intet forstod af andet end, at mit navn blev gentaget. Kort efter var jeg blevet mere klar og kunne genkende Plax. Han pegede på en mærkværdig måde mod min overkrop. Jeg prøvede at se efter, hvad det var, han ville gøre mig opmærksom på. Stadig lidt fortumlet, gik det endelig op for mig, at jeg på en eller anden måde under min søvn, måtte være kommet til at slukke for mit halssmykke med oversætteren. Et hurtigt tryk på den fik krystallen til igen at lyse svagt blåt, og nu forstod jeg på Plax råb, at jeg skulle vågne op.


“Thomas, vi aftalte jo at mødes med Phlux, men du var vist langt væk”. “Ja”, kunne jeg langsomt bekræfte. “Helt ude ved havet”. “Hvad mener du med, at du var ude ved havet?” Plax rystede på sit pulserende hoved. “Åh, glem det. Det var vist bare en ubehagelig drøm, jeg var midt i”. “Godt, godt, men skynd dig at komme med”. Jeg fortalte alligevel Phlux om dine sære fornemmelser i forhold til hans onkel. Han var nu ikke begejstret, for at høre din teori, men var nu også med på at undersøge sagen nærmere. Problemet for os er imidlertid, at vi ikke bare kan beskylde Sidavo for så alvorlige anklager. Han er ikke hvem som helst, idet han nyder stor anseelse både i klanen og i diverse råd. Og ydermere, så er han valgt ind i det nationale råd gennem regionen”.


Jeg må have set temmelig fåret ud, som jeg sad der på sengen, endnu træt og med halvåben mund. “Ja, Thomas, det overrasker dig nok, men er ikke desto mindre sandt”. Nu begyndte det at gå op for mig, at vi måtte være yderst forsigtige i vores videre undersøgelser. En politiker på højt strå, måtte man have skudsikre beviser imod. Vi måtte søge at afsløre ham på fersk gerning.


Da vi kom ind i stuerummet sad Phlux og så noget mellemfornøjet ud samtidig med, at han brummede på den sædvanlige vis. Plax' meddelelse til ham om mine onkelfornemmelser, havde bestemt ikke huet ham. Vi var tilsyneladende alene i rummet, da de øvrige familiemedlemmer velsagtens var i gang med alle deres sysler andetsteds. Phidosa fik øje på os ude fra husets køkkenrum og råbte ind til os, at hun havde stillet lidt godbidder frem til os i en skål på bordet. Ivrig efter at se, hvad den indeholdt, kiggede jeg ned i skålen. Den var lige så tom, som kontoen på mit Visa-dankort. Ikke engang en lille skallet peanut, var at finde.


Phlux havde åbenbart støvsuget skålen grundigt inden vores ankomst, og han så overhovedet ikke brødebetynget ud. Som han sad der småsur og med et hovent udtryk i ansigtet, kunne jeg ikke lade være med at komme med en morsom bemærkning: “Plax du kender vel kriminalserien Beck? - den med den hårdtslående Gunvald”. “Joh, jeg har da vist set en del af dem i sin tid. Hvorfor?” “Joh, på et tidspunkt spørger Gunvald irriteret en ung kvindelig kriminalbetjent, om hun er feminist. Hun svarer ja, og hvad er du så? Altædende er svaret, ha. ha. Og her er det jo man kommer i tanke om jer to”, fik jeg sagt, mens jeg pegede på den tomme skål.


“Feminist!”, lød et udbrud med foragt fra Phlux, mens han rystede sin højre hånd afværgende. “Uha, uha”, fulgte han op, men denne gang med noget lavere stemmeføring. Han skulle ikke have noget klinket af furien ude i køkkenet. “Sagde du noget bror?” Phidosa havde nu stillet sig i døråbningen ind til stuen med armene over kors. Hun så ikke ud til at være i humør til at diskutere. Phlux rejste sig, idet han svarede “nej, min ven”, og gav samtidig tegn til, at Plax og jeg skulle følge med. “Hvor skal I hen?”, ville hun gerne vide. “Øh, bare ud lidt og høre græsset gro”, replicerede Phlux. “Nå, jamen så god fornøjelse med det, men I skal huske at være tilbage til aftensmaden inden 26 graders rotation”. “Bare rolig Phidosa. Det glemmer vi ikke”, var Phlux sidste bemærkning, inden vi alle tre var gået ud ad fordøren.


“26 graders rotation. Hvor lang tid er det?”, måtte jeg spørge Plax. “Tjah efter lidt hovedregning, må det svare til lidt mindre end to timer på Noblutrax. Nu nævnte hun ikke specifikt, om der var tale om solrotationstid SRT eller planetrotationstid PRT. Det er nemlig sådan, at Phloxitrax kredser om vores stjerne på 3,2 jorddage, der kan omregnes til 76,8 timer, hvilket jo så er 360 grader. Med én time lig med 4,6875 grader, får du to timer til at være 9,375 grader. Men når Phidosa så siger inden 26 grader, ja så giver det kun mening at regne med PRT, for havde hun ment SRT, så skulle vi være tilbage, inden der er gået mellem fem og seks timer. Det ville ikke give nogen mening at være borte så længe på tom mave. Derimod drejer Phloxitrax om sin egen akse på det, der på din hjemplanet svarer til 28 timer, hvilket giver fire tidsperioder – dag, efterdag, nat og fordag. Hver periode er således på syv timer. På én time drejer Phloxi-trax sig altså omtrent 12,86 grader og dermed 25,71 grader på to timer. Således må vi hellere være tilbage, inden der er gået to timer, for at være på den sikre side”. Man må da sige, at mine to venner havde en ganske stor respekt for Phlux' søster, og jeg havde bestemt heller ikke i sinde, at lægge mig ud med hende.


Ved et skilt med symbolet ▬▬ ⸎⸨⸩Ȱᴖ stillede Phlux sig hen til den platform, der kort efter kom til syne i en skaktåbning. Vi fulgte hans eksempel, og snart efter var vi på vej opad. “Til overfladen”, var det eneste han sagde. Plax beroligede mig hurtigt med en bemærkning om, at jeg nok ville føle atmosfæren lidt tynd, men at jeg hurtigt ville vænne mig til den, da den omtrent svarede til den, jeg jo allerede havde prøvet på Conatrax. Da vi endelig kunne træde ud fra platformen, kunne jeg for første gang betræde planetens overflade og tage de landskaber i nærmere øjesyn, jeg havde betragtet under vores landing. Langs med en mark, hvis græsstrå henledte tankerne på Plax' frisure, gik vi nu på en sti. Ude i horisonten kunne jeg se noget bevoksning, der kunne være en skov og et bjergterræn, der rejste sig bag den. Helt død var marken ikke, for indimellem sprang nogle insekter op, når vi nærmede os.


“Det er bolax”, fortalte Plax. “Dem du smagte, da du spiste vorats”. Jeg syntes, at disse græshopper var ganske store, og det kildede lidt i halsen ved tanken om, at skulle spise dem. Vi skulle ikke gå ret langt, inden vi kom til et område, hvor vi kunne sidde på en konstruktion, der mindede om en ganske almindelig bænk. En stund sad vi stille og kiggede ud over marken, indtil Phlux brød tavsheden. “Hvis væggene i huset har ører, må vi være meget forsigtige, når vi aftaler vores møder, ligesom vi også skal tænke over, hvad vi siger. Jeg går ud fra Thomas, at Plax har fortalt dig om Sidavos politiske karriere?” “Ja”, svarede jeg. “Jeg ved, at han har stor indflydelse helt oppe på højeste plan”.


“Ja”, bekræftede Phlux. “Og det betyder, at såfremt han har haft noget at gøre med sabotage mod vores fartøj, så kan der være andre i de forskellige råd, som kan være indblandet. Med andre ord, så kan vi ikke stole på nogen. Plax, du må så diskret som muligt prøve, at aflæse de entiteter, vi møder på vores vej. Hvis vi kan få de skyldige til at afsløre sig, kan vi forhåbentlig komme sandheden nærmere trin for trin”. “Ja”, kom det fra Plax, “men vi må samtidig være tålmodige og ikke forivre os. Og tålmodighed er jo ikke din stærke side Phlux”. “Sandt nok”, måtte Phlux erkende, “men så er det jo godt, at jeg har jer ved min side”. Emnet blev ikke kommenteret yderligere, men afløstes af tavshed og vel en indre refleksion over alle de problemer, som nemt ville kunne tårne sig op over vores hoveder.


Et stykke tid senere brød jeg tavsheden for at opmuntre vennerne lidt. “Hvad siger I til, at vi alle fortæller en eller anden vittighed fra vores hjemplanet?” “Åh, det ved jeg nu ikke rigtig”, lød det lidt trevent fra Phlux, mens Plax var med på ideen. “Okay, Thomas du lægger ud”. “Øh, ja”, jeg vred min hjerne lidt, inden jeg kom frem med mit påfund: “Ude vestpå på den halvø Jylland, hvor jeg bor, lever nogle besindige folk, som ikke smider om sig med penge. En dag var en mand ude og fiske fra en lille båd i en å. Konen havde bedt ham købe nogle fisk til aftensmaden, men han mente nu, at det vel var både billigere og bedre selv at fange dem. På egnen var han også kendt for at være lige så påholdende med kontanter, som med konsonanter. Time efter time gik imidlertid, uden at han fangede noget. Det var efterhånden ved at nærme sig aftentide, og hans kone kunne ikke forstå, hvor han blev af. Hun ringede derfor til sidst til ham og spurgte fortvivlet: “Hans Peter, hvor bliver du af? Klokken er mange. Det eneste svar hun fik var: “a æ u å æ ø i æ å””.


Phlux og Plax så et øjeblik på hinanden og rystede derefter bare på hovedet. De forstod nok ikke vestjysk. Nu tog Plax ordet: “På Covalenia har vi et lille ordsprog om beboerne på planeten Goderax: Giv en goderaxer en brik med udtrykket vend!, og han vil være beskæftiget i en rum tid”. Han grinte selv over sin vittighed, som vel nærmere var udtryk for et dybtliggende modsætningsforhold mellem goderaxer og folk fra Covalenia, tænkte jeg. Til sidst var det Phlux’ tur, til at finde på noget, vi kunne grine lidt af: “Joh ser I. En landmand fodrede sine dyr med frogantaer, hvilket en dag blev bemærket af et forbipasserende rådsmedlem. “Hør, hvad er meningen at fodre dine vodaer med de dyrebare larver?” - “Jov så bliver mine vodaer jo endnu mere værd”, fik han som svar. “Så får du jo vodakød med frogantasmag”. Phlux morede sig kosteligt, mens jeg ikke vil hævde, at vores lille vittighedsdyst var faldet godt ud. Nu sad vi så igen en stund og betragtede omgivelserne, indtil Plax gjorde opmærksom på, at vi hellere måtte begynde tilbageturen, så vi kunne nå aftensmaden i rette tid.


Da vi kom hjem til Phlux' familie igen, vinkede Phidosa til mig ude fra køkkenet. Hun havde måske fået et godt øje til mig, siden jeg var kommet med den gode nyhed om Phlux' og Plax' tilbagekomst. Der duftede nu himmelsk fra gryderne, hvor en stor portion af en gulligfarvet ret stod og simrede. “Kom Petitask, så skal du få lov at smage på retten til vores festmåltid. I aften skal vi rigtig gøre stads af jer”. Med en lille ske fik jeg foretaget en prøvesmagning af den varme mad, efter forsigtigt at have pustet et par gange på skeen. Phidosa grinede ad mig og skar en grimasse. Hun syntes måske, jeg var lidt mærkelig, sådan at stå og puste på skeen. “Det smager jo dejligt”, kunne jeg straks berette. Det var selvfølgelig et budskab, hun gerne hørte. “Hvad er det for en ret, du laver?”, måtte jeg naturligvis vide. “Det er voda-stykker kogt i en blanding af motet-bønner, krydret med durax, viruma og lidt frø fra conisa-planten. Det er de sidstnævnte frø, der giver retten den gule farve og en konsistens som grød”.


“Opdrætter man også voda derfra, hvor du kommer?” “Øh, det tror jeg nu ikke”, måtte jeg indrømme. Jeg anede jo ikke, hvad voda var. “Er det ikke det dyr, der siger kykliky?”, forsøgte jeg at gætte. “Næh, det har jeg nu aldrig hørt dem sige. Det lyder snarere, som om de siger uhu-uhu. Det er en stor, grå fugl med blåt hoved og rødt næb”. Det lød ganske mærkeligt, syntes jeg, idet jeg ud fra beskrivelsen af lyden, troede at det var en slags ugle. Det var først, da Phidosa viste mig et billede af en voda, at jeg kunne associere dyret med en fugl, jeg havde hørt om på Jorden. Det lignede meget en perlehøne. “Til retten hører også olahka”, tilføjede Phidosa og lettede på låget af den store gryde, der stod ved siden af vodaretten. Jeg blev helt overrasket, for det lignede grangiveligt basmatiris og duftede også på samme vis.


“Hvad er din olahka kogt i, hvis I ikke bruger vand?”, spurgte jeg videbegærligt. “Vand, hvad er det?” “En meget almindelig væske, der findes næsten overalt på min planet. I ren form er den uden farve og drikkes tit”. “Nåh du mener nok las”. Med en håndbevægelse aktiverede hun en stråle fra væggen. Jeg smagte på væsken. Det var rent drikkevand. “Phlux og Plax har fortalt mig, at de aldrig drikker det, og at de holder sig langt borte fra større områder, hvor det findes. Hvordan kan det egentlig være?” “Jeg ved ikke, hvorfor Plax ikke skulle kunne lide det, men det er en mani for Phlux. Han er bange for las. Det går helt tilbage til hans barndom, hvor han engang faldt ned i et hul fyldt med det. Han kunne ikke bunde og gik i panik. Heldigvis hørte hans far råbene om hjælp og fik bjærget ham op i tide. Sidenhen har han aldrig ville lære at svømme, og sejle duer heller ikke. Man kan end ikke få ham til at dyppe tæerne i en lille pyt”.


Phidosa fortsatte en tid med at røre i gryderne, indtil hun var tilfreds med resultatet, og nu bad mig hjælpe med at sætte maden på bordet. Med et enkelt fingertryk på et skråtstillet reguleringsdisplay, fik hun afbrudt energistrømmen til varmepladerne. “Petitask, hvis du tager gryden med olahkaen, så kommer jeg ind med vodaen”. Jeg forsøgte at gøre mit bedste, men evnede ikke at rokke gryden fra komfuret. Eller jeg skulle måske nærmere omtale madlavningsområdet som varmeplatformen, for der var ikke tale om et komfur, som man kender det på Jorden. Hævet over køkkenets gulv, havde man indrettet et trin på godt tre meters længde og en halv meters bredde. Når man stod på det, kunne man nå ind over en stor platform, hvor gryder, pander mv. kunne anbringes på nogle store firkantede plader af en eller anden mineralforekomst, der kunne tåle høj varme. Måske bestod de af lavasten.


Det mest geniale var energiforsyningen, der sørgede for opvarmning af maden. På sindrig vis havde man indbygget nogle krystaller på bagsiden af hele denne platform. Energien til disse krystaller blev via en skakt i væggen ledt ned fra planetens overflade. Hele systemet fungerede ved en konstruktion af spejle, og såfremt det var overskyet, så overtog andre spejle automatisk leveringen af energi, der hvor den skulle bruges, godt hjulpet af det faktum, at der aldrig rigtig var mørkt på planeten som følge af de tre soles indbyrdes placering i forhold til Phloxitrax. Dette spidsfindige systems funktion havde jeg naturligvis ikke den fjerneste idé om, men med Plax' velvillige og oplysende svar på mine videbegærlige spørgsmål, lykkedes det efterhånden, at blive klogere på mine omgivelser.


Et kort øjeblik kiggede Phidosa lidt anklagende på mig, men satte så i et stort grin over min fysiske uformåen. “Ha, ha, Petitask, mon ikke du hellere skulle nøjes med at kalde familien sammen. Du kan bruge den store ske her og et grydelåg”. Udrustet med en træske på størrelse med et halvt spyd og et låg, der kunne udgøre det for et skjold, gik jeg nu foran Phidosa ind i stuen, idet jeg gentagne gange bankede på låget, mens jeg gik en runde om det store, runde bord. Det har sikkert set ret morsomt ud, som vi kom marcherende med mig i front og Phidosa lige bagved med den store voda-gryde højtideligt båret. Da hun endelig fik anbragt kødretten et passende sted på bordet, gik hun ud for at hente gryden med tilbehøret. Hidkaldt af mine grydelågsslag, stimlede familiemedlemmerne efterhånden sammen. Forventningerne til den gode mad steg hurtigt, mens den liflige duft bredte sig i stuen. “Sid ned, så er der aftensmad”, lød det fra Phidosa. “Værsgo”. Det var en opfordring, vi ikke ventede længe med at efterkomme.


Jeg tog godt for mig af retten, som jeg jo allerede vidste, smagte fortræffeligt. Fuglen var ganske mør og den krydrede sauce var en smagsoplevelse ud over det sædvanlige. Olahkaen sugede saucen til sig og klistrede sammen til små kompakte bidder, der mættede gevaldigt. Efter tredje portion måtte jeg give op, hvis ikke min bukseknap skulle true med at flyve af. Under selve måltidet hørtes kun smaskelyde, og jeg kom til at tænke på det gamle begreb, at der blev stille, når grisene fik deres mellemmadder. Til at skylle maden ned, serveredes en blanding af las og rubinodix, hvilket fik en konsistens som en velsmagende saftevand. Phidosa behøvede ikke bekymre sig om madrester, for der var intet tilbage, da måltidet var ovre. Som i gamle dages familiemønstre i mange lande på Jorden, så trak mændene sig tilbage i et afsides lokale til passiar og nydelse af stærke drikke samt en gang røg. For at vise mig fra min høfligste side, foreslog jeg Phidosa at hjælpe med opvasken. Det affødte en brummen fra Phlux og himmelvendte øjne. Havde jeg foreslået, at han hjalp til, var han nok faldet ned af stolen.


Plax sendte mig sit skæve smil, idet han sagde, “at når jeg ellers kunne løsrive mig fra det huslige arbejde, så ville de andre være at finde inde ved siden af”. Han pegede over på en dør i højre side af stuen. Jeg nikkede blot og smilede til ham. Herefter blev der sagt “tak for mad”, og herrerne gik nu over til det anførte rum, mens børnene gav sig til at lege rundt omkring. Med ihærdighed fik jeg samlet tallerkener, glas og bestik sammen på en bakke, som jeg nu bar ud i køkkenet, mens Phidosa igen tog sig af gryderne. Da jeg ville til at skylle tallerkenerne af med vand fra røret i væggen, fik hun standset mig. “Nej, nej Petitask, det er jo spild af ressourcer. Tallerkenerne og bestikket skal bare i opsplitteren, mens glas og gryder skal i desinfektionsrotoren. Se her”. Med disse ord trykkede hun på endnu et display, der sad på væggen. Ud kom en skuffelignende konstruktion på omtrent en kvadratmeter. Det så ud til, at den var beklædt med nogle metalagtige ribber foroven og en form for arm stak ud forneden.


Det køkkengrej, der skulle desinficeres, skulle jeg nu lægge oven på et trådnet med bunden i vejret lige over rotorarmen. Maskinen fungerede tilsyneladende ligesom en opvaskemaskine, men blot uden at bruge vand. Phidosa forklarede mig lidt grinende, at ved hjælp af krystalenergi, kunne man hurtigt desinficere tingene med lavfrekvent stråling. Det var faktisk lidt det samme princip, der anvendtes i opsplitteren, men det var ikke en god idé, at komme til at bytte om på de to apparater, for, som jeg jo var blevet bekendt med, så forsvandt tingene helt i et blåt laserlys, når man puttede dem ind i opsplitteren. Da opsplitteren var blevet fodret og desinfektionsrotoren startet med sit ind-hold, takkede Phidosa for min hjælp efterfulgt af et “gå du nu bare ind og snak med de andre”. Et behov trængte sig imidlertid på. Det var forfærdelig længe siden, at jeg havde nydt en kop kaffe, og jeg kom da i tanke om det lille lager af instant kaffe, som jeg havde bragt med mig i min taske. “Et øjeblik, jeg skal lige hente noget”, fik jeg sagt og skyndte mig af sted.


Snart efter var jeg tilbage igen med et uåbnet glas, hvor etiketten fortalte om indholdet af BKI Kaffe Instant og tilføjelsen af ordet Excellent, skrevet lodret ved siden af den anden tekst. “Værsgo Phidosa. Den må du få, hvis du vil lave en kop kaffe til mig”. “Kaffe, hvad er det for noget? Det har jeg vist aldrig hørt om før”. “Det er såmænd nogle bønner fra en plante”, kunne jeg forklare. “Man rister bønnerne og maler dem til et pulver. Når man så skal bruge dem, så putter man varmt vand, det i kalder las, over pulveret. Sier man det gennem et filter, så får man den fineste sorte væske, der skal drikkes varm. Indholdet i dette glas er lidt anderledes. Det skal man bare putte lidt af i et krus, hvorefter man kan hælde den kogende væske over det, røre lidt rundt og vupti, så er det klar til at blive drukket”. Jeg viste hvordan man skruede låget af glasset og fik fjernet metalfolien.


Phidosa havde i mellemtiden fundet et par krus frem, og mens jeg hældte lidt kaffe i hvert af dem, blev en beholder med vand hurtigt bragt i kog via en energistråle. Da det kogende vand blev hældt over kaffen, bredte der sig en kærkommen duft i rummet. Jeg bad hende vente lidt med at smage kaffen, da den lige skulle køle lidt ned igen, og da den endelig var drikkeklar, nød jeg i små slurke den drik, jeg så længe havde savnet. Phidosa så overrasket på mig, efter hun selv havde fået smagt på krusets indhold.


“Det smager jo ganske godt”, kunne hun konstatere. “Hvorhenne har du fået fat på det? Det må jo være et fremmed sted, for jeg forstår ikke noget som helst af det, der står på glasset”. “Ja, det er noget, jeg har købt på én af mine mange rejser”. “Tror du ikke Phlux og Plax kunne skaffe noget mere af det?”, var nu hendes forslag. “De vil jo kunne sælge det mange steder og tjene godt på det, selvom de ikke selv drikker noget, man hælder las ned i direkte”. “Joh”, svarede jeg. “Det kunne da være en god idé, at foreslå dem.


En anden dag vil jeg finde en pose til dig med det malede pulver. Det smager endnu bedre end indholdet i dette glas”. “Det vil jeg glæde mig til at prøve”, sagde hun med et stort smil. Jeg nænnede ikke at fortælle, at den medbragte kaffe for længst måtte være over sidste salgsdato, siden jeg jo ikke kunne indtage den, mens jeg i årevis lå med snuden i vejret i rumfærgen under kryosøvnen.


Da jeg gik ud fra køkkenet og hen mod herrerummet, blev jeg lidt nostalgisk ved tanken om BKI kaffe, eller Brasil Kaffe Import, som jo blev produceret i Højbjerg i det sydlige Aarhus. Nostalgien fik mig til at tænke videre på, hvordan det mon gik derhjemme. Om der var nogen, der havde overtaget min lejlighed og alle mine ejendele. Og om min gamle ven Jens mon efterhånden havde fået et normalt liv igen. Hvis jeg den dag i morgen igen besøgte byen, ville jeg nok ikke kunne genkende stedet, og de folk jeg havde kendt, ville for længst være borte.


Jeg bankede på døren ind til herreværelset. “Kom bare ind”, blev der råbt. Da jeg åbnede døren, stod der en hel røgsky ud mod mig. Phlux havde vist fået godt gang i sin gamle pibe. Det duftede lidt af whisky, så han havde nok stadig en rest tilbage af den Mac Baren han i sin tid havde anskaffet sig på hotellet i Port Moresby. Idet jeg holdt vejret, trængte jeg ind i rummet gennem tobaksskyerne. Nu kunne jeg se, at jeg nok ikke kunne dadle Phlux for al røg-en. Plax røg på noget, der lignede et langt gult strå, mens også Xuhato sad med et pibelignende aggregat. Han så helt salig ud, mens røgringe stod op af en afrundet beholder, hvorfra han ihærdigt sugede røgen ind og atter pustede den ud. “Kom ind og få et glas deltos”, lød det opløftet fra Phlux ind imellem nogle puff-puff-lyde. Der så ganske hyggeligt ud i rummet med en nedtonet belysning og bløde sofaer eller stole, man med lidt god vilje kunne kalde en ”farstol”. Altså sådan én med brede armlæn, hvor man kan anbringe sit glas samtidig med, at man læner sig behageligt tilbage. Phlux forsynede mig med et stort glas deltos, da jeg fik sat mig tilrette i én af sofaerne.


“Nå Petitask, du fik vel din sag for som køkkenmedarbejder?”, grinede han. “Joh, det kan man vist godt sige”, måtte jeg indrømme. “Jeg tror vist , at jeg skal træne noget mere intensivt, inden jeg formår at løfte de store gryder”. Der lød en rungende latter fra forsamlingen. Nu regnede jeg ellers ikke mig selv for en svækling, men Phidosa kunne jeg ikke hamle op med. “Ha, ha, hvorfor tror du egentlig vi skynder os bort?”, spurgte Plax nu lidt retorisk. “Jeg ville da heller ikke kunne løfte så stor en gryde. Ja vel ikke engang, når den er tom”.


Det var først, da jeg fik sat mig godt til rette i sofaen, at jeg lagde mærke til Sidavo. Han sad lidt mere tilbagetrukket og nød sin deltos. Han virkede lidt fjern og tænksom, syntes jeg, men Phlux henvendte sig på et tidspunkt direkte til ham, idet han ville høre, om ikke vi dagen derpå kunne foretage et besøg i det nationale råd. Med ”vi” gik jeg ud fra, at han mente, at både Plax og jeg skulle deltage sammen med ham.


Det varede lidt, inden Sidavo besvarede forespørgslen med et modspørgsmål. “Hvad vil du i det nationale råd Phlux?” “Tjah, i første omgang tænkte jeg såmænd bare at vise vores ven her, hvordan de store beslutninger træffes her på planeten”. Jeg tænkte, at vi jo kunne være dine gæster Sidavo”. “Øh, joh, det skulle da nok kunne lade sig gøre, men jeg skal nu deltage i et vigtigt møde i rådssalen, så i mellemtiden, må I gå lidt rundt og kigge på egen hånd”. “Det er da helt i orden Sidavo. Det skal vi nok finde ud af”.


Phlux efterfulgte nu sin udtalelse med et par veltilfredse puff-puff på piben. Jeg var ikke helt klar over, hvad han havde tænkt sig, der skulle ske ved det besøg, eller om han havde aftalt det nærmere med Plax. Jeg måtte bare følge med, og det ville jo under alle omstændigheder blive en ny oplevelse for mig at se magtens korridorer på Phloxitrax.


Efter at have indtaget adskillige glas deltos, følte jeg mig en anelse omtåget, hvilket fik mig til ,så høfligt som muligt, at trække mig tilbage i enrum. “Vi ses til morgenmaden”, råbte Plax, kort før jeg lukkede døren bag mig. Nu måtte jeg hellere få gjort mit toilette ved hjælp af den tomme deltosflaske og en kurv af flettet græs, som jeg fandt på min vej. Stille listede jeg ud i det lille lagerrum over for mit kammer. Det var på tide at træde af på naturens vegne, mens der var ro til det.


Phidosa havde været så venlig at forsyne mig med en ubrugt spirazsvamp, så jeg kunne få rengjort mine tænder. Jeg følte mig helt salig, da jeg endelig kunne lægge mig til ro. Det kørte lidt rundt for mig, grundet den den stærke driks indvirkning på min balanceevne. Snart overmandede trætheden mig og øjnene faldt tungt i. Tidsfornemmelsen havde jeg for længst mistet og ville bare stå op, når husets beboere igen begyndte at rumstere rundt.

